
1. Motivaţiile terorismului postbelic

 

Apariţia şi dimensiunea terorismului în perioada postbelică au fost determinate de o multitudine de cauze de ordin naţional, social, politic, economic, ideologic, psihologic sau religios.

Unele minorităţi etnice şi/sau religioase au apelat la terorism pentru împlinirea aspiraţiilor de autodeterminare şi autoguvernare1. Unele grupuri nihiliste au apelat la terorism din cauza incapacităţii lor de a-şi impune doctrinele sau pentru a căpăta un sprijin popular semnificativ2. Uneori organizarea acţiunilor teroriste a fost realizată chiar de unele organizaţii proguvernamentale ameninţate de nemulţumirea populaţiei majoritare3. Unele minorităţi naţionale, sociale sau religioase au folosit terorismul în lupta contra guvernelor ce îi reprezentau pe majoritari4. 

Se cunosc cazuri de formare de grupări teroriste prin desprinderea unor fracţiuni din mişcările şi organizaţiile majorităţii nemulţumite de regimul politic, social sau economic din ţările lor sau din cauza împărţirii arbitrare a teritoriilor lor între diferite state sau regiuni autonome5. De asemenea, terorismul a constituit adeseori răspunsul la persecuţiile îndreptate împotriva unor minorităţi sau grupuri ţintă6. 

În perioada postbelică, terorismul a fost folosit ca o strategie de luptă a forţelor armate pe timpul desfăşurării războaielor de eliberare a coloniilor din Africa, Asia şi Indochina sau în cazul altor conflicte frontaliere.

După terminarea celui de-al doilea război mondial, mişcările de gherilă7 din Indochina, Asia, Africa şi America Latină s-au confruntat cu o situaţie relativ diferită datorată declanşării războiului rece, împărţirii bipolare a lumii din punct de vedere ideologic, a faptului că principalele puteri nu mai puteau acţiona cu aceeaşi violenţă contra insurgenţilor şi gherilelor ca în trecut. 

În perioada 1945-1950, de început a războiului rece, gherilele au devenit şcoli de pregătire a cadrelor de extremă stânga şi un instrument de acaparare a puterii politice. Deraparea spre terorism a mişcărilor de gherilă a fost determinată de sporirea importanţei folosirii terorii în ideologia revoluţionară a promotorilor acestor mişcări şi datorită incapacităţii lor de a înfrânge forţele armate regulate proguvernamentale.

Un rol deosebit de important l-a jucat şi reacţia dură a guvernanţilor care au considerat adesea că folosirea terorii de către regimurile politice confruntate cu mişcări revoluţionare nu este numai necesară ci chiar firească. Folosirea terorii ca răspuns la teroarea revoluţionară a început odată cu decizia forţelor armate de a se implica în politică sub pretextul că situaţia scapă de sub control din cauza atacurilor întreprinse de gherile. În acest context, atât în teorie cât şi în practică, factorul cel mai probabil ce a condus la acte de terorism a fost tocmai folosirea terorii de către structurile de conducere locale. 

Adepţii postbelici ai folosirii tacticilor teroriste în cadrul insurgenţelor revoluţionare au considerat că terorismul reprezintă o cale de atingere a unor obiective tactice ale strategiei revoluţionare şi anume8:

▪ Mediatizarea cauzei prin intermediul publicităţii masive şi imediate ce survine după consumarea unei atrocităţi teroriste;

▪ Terorismul poate obţine concesii pe termen scurt, cum ar fi eliberarea unor camarazi de arme din închisorile guvernamentale, plata de răscumpărări sau schimbări ale politicii guvernamentale;

▪ Atentatele teroriste pot demonstra capacitatea de ripostă a revoluţionarilor sau hotărârea acestora de a-şi răzbuna camarazii ucişi;

▪ Terorismul poate cataliza masele populare, nemulţumite de starea de insecuritate, de represiunea dură a organelor de ordine sau de militarizarea instituţiilor statale;

▪ Terorismul poate declanşa ura intercomunitară sau interetnică care duce la slăbirea guvernului ţintă;

▪ Terorismul îi poate elimina pe “duşmanii cauzei”, înfricoşându-i pe “revoluţionarii şovăielnici”, pe cei dispuşi să calce “disciplina revoluţionară” sau să facă derogări de la “cauză”.

Brian Crozier, director pentru Europa al Institutului american pentru studierea conflictelor, clasifica grupările teroriste în următoarele categorii9:

▪ Grupări etnice, religioase, naţionaliste; 

▪ Grupări care se autointitulează drept revoluţionare;

▪ Grupări anarhiste care acţionează fără un scop politic clar, ideologia lor fiind confuză şi eclectică; 



▪ Grupări patologice care nu acţionează cu un scop de ordin politic şi definit ideologic, motivaţia lor constând în lipsa de acomodare într-o anumită societate, organizare socială, familie; 


▪ Grupări neofasciste de extremă dreapta şi care în unele ţări acţionează cu acordul tacit şi cu sprijinul guvernelor10; 

▪ Grupări mercenare care au un câmp de acţiune transnaţională.

Reputatul specialist britanic, Paul Wilkinson, consideră terorismul ca fiind o metodă de acţiune caracterizată de următoarele trei elemente11:

a) decizia de a utiliza actele de terorism ca o armă cu caracter sistematic;

b) ameninţarea sau comiterea unor acte de o violenţă extremă;

c) efectele acestei violenţe asupra victimelor - opinia care se formează în urma acestor acte.

Analiza realizată de sursa citată concluzionează faptul că “terorismul este un produs al violenţei fanatice înfăptuită în general în vederea realizării unor scopuri politice pentru care convingerile umanitare sau etice sunt sacrificate. Anumiţi indivizi sau grupări devin violenţi din sentimente de ură fanatică sau pentru consumarea unei dorinţe de răzbunare”.

În mod firesc dezvoltarea societăţilor a condus şi la perfecţionarea acţiunilor teroriste. Într-un sondaj realizat de Time/CNN la începutul lunii octombrie a.c., 53% din cei interogaţi se temeau de un atac chimic sau biologic iar 23% de unul nuclear. Cu toate acestea, bilanţul terorismului internaţional realizat pe o perioadă de 20 de ani (1968-1988) punea în evidenţă un număr redus de victime, 4000, în raport cu modul violent de desfăşurare a acestor acţiuni12. RAND Corporation menţiona că din 1022 de atentate teroriste realizate într-o perioadă de 10 ani, în 729 dintre acestea nu au fost semnalate victime.

Din punct de vedere financiar, organizaţiile teroriste aveau, la începutul anului 1990, cifre de afaceri ilicite de 800-900 de miliarde de dolari, echivalentul bugetului Chinei la acea vreme. În ultimul deceniu, suma acumulată se ridică la 3000 de miliarde de dolari13. 

 

2. Tipologia terorismului 

 

Conform tipologiei avansate de Departamentul de Stat al SUA, terorismul se poate materializa sub următoarele forme14:

▪ Terorismul organizaţional. Este realizat de mici grupări teroriste care, deşi sunt omogene politic şi foarte unite, sunt incapabile să dezvolte sprijinul popular în favoarea poziţiilor lor radicale fiind nevoite să apeleze la terorism pentru a câştiga influenţă15. 

Unele din aceste grupuri teroriste au devenit transnaţionale, dispunând de potenţialul necesar pentru a lovi oriunde în lume16.

▪ Terorismul practicat în contextul insurgenţelor. Rebeliunile se caracterizează prin desfăşurarea de acţiuni contra guvernului existent într-un anumit stat. Acţiunile insurgenţilor, care pot fi separatişti etnici sau rebeli politici, sunt de natură paramilitară sau de gherilă ce operează în limitele graniţelor naţionale. 

La fel de periculoase sunt actele teroriste desfăşurate de grupurile insurgente care au suferit pierderi în lupta “deschisă” contra trupelor guvernamentale17. 

▪ Terorismul sponsorizat, care implică sprijinirea unor grupări teroriste sau a acţiunilor lor de către unele state suverane18. 

Sponsorizarea de către stat a terorismului poate atinge mai multe grade de implicare19:

- implicarea directă în operaţii teroriste20;

- încurajarea, asistenţa logistică şi sprijinul material acordat grupurilor teroriste în producerea de atentate în interesul statelor care asigură sponsorizarea (Iran, Libia, Irak etc.);

- procurarea de armament, explozibil, asistenţă în domeniul instrucţiei, asigurarea de liberă trecere şi a locurilor de retragere, precum şi justificarea ideologică din partea statului sponsor21.

Analiştii militari consideră că aceste ţări apelează la terorismul sponsorizat ca la un mijloc complementar al politicii de stat, în vederea atingerii unor obiective ale politicii externe, care nu pot fi finalizate prin mijloace politice convenţionale. De asemenea, unele state sponsorizează terorismul pentru a-şi creea sau mări puterea şi influenţa în cadrul unor mişcări revoluţionare sau religioase.

În literatura de specialitate există şi alte forme de terorism, dintre care pot fi puse în evidenţă22:

▪ Terorismul patopolitic 23 - Grupările teroriste erau formate, de regulă, din naţionalişti negri care militau pentru transformarea oraşelor americane în “jungle” ostile albilor şi a ordinii de stat. 

Asemenea rebeli fac ca distincţia dintre teroriştii tradiţionali şi cei violenţi excentrici să devină dificilă. Membrii unor astfel de grupuri nu dau dovadă de raţionalitate, violenţa fiind singura lor formă de exprimare şi unicul mod de funcţionare. 

▪ Terorismul psihotic (psihopatic) - Specialiştii în domeniu consideră că termenul de “comportament anormal” pus în legătură cu teroarea şi violenţa, nu şi-a găsit încă o definiţie satisfăcătoare. Persoanele care acţionează bizar, fără motiv sau cu motivaţie vădit iraţională, o fac din motive de ordin personal, societatea americană, în special, fiind martora mai multor exemple de comportament deviant a unor asasini psihopaţi24. 

▪ Terorismul şi violenţa criminală - Atracţia către terorismul criminal îşi are explicaţia în simplitatea sa. Sechestrările de nave, confiscarea de bunuri, răpirea sau asasinarea unor persoane primesc de multe ori motivaţii politice dar determinante sunt interesele pecuniare ale criminalilor care organizează acest gen de acţiuni25. Măsurile internaţionale în combaterea pirateriei aeriene au limitat, parţial, posibilităţile de operare a acestui tip de terorişti. 

▪ Terorismul şi violenţa endemică - Există locuri în lume în care singura lege valabilă este cea a violenţei. Anarhia, masacrele şi ura interrasială, existenţa feudelor de putere, adesea deghizate în retorica ideologică sau purtate în numele unei autorităţi sau regim politic, fac ca unele state, în anumite împrejurări, să devină adevărate oaze ale terorismului, manifestat sub diverse forme26.

▪ Terorismul autorizat - Acest capitol cuprinde două subpuncte: aspectele luptei armate desfăşurate între două state şi asasinatul comandat de guvernul unui stat. Deşi există convenţii care fac referiri la situaţiile de război dintre două state sau la situaţia de război civil intern (una dintre acestea fiind Convenţia de la Geneva din anul 1937) aceste reglementări nu au putut însă şi nu pot să prevină eventualele încălcări ale drepturilor omului27. 

Pe de altă parte, chiar şi unele democraţii occidentale au recurs la terorismul autorizat, aşa cum a fost cazul implicării CIA în asasinatele politice împotriva unor personalităţi americane sau străine. 

▪ Terorismul autorizat mutual - Există situaţii în care un regim politic ameninţat evită să se implice în desfăşurarea de represalii preferând ca “voluntarii” să acţioneze fără o aprobare oficială28. 

▪ Terorismul organizaţional - Activităţi desfăşurate pe cont propriu de unii membri ai organizaţiilor revoluţionare sau a celor criminale de tip Mafia29.

▪ Terorismul pragmatic - Constă în folosirea violenţei în vederea creării unui sprijin de masă. Acest tip de sprijin se poate materializa prin extorcarea de fonduri sau obţinerea de sprijin în organizarea de greve, manifestaţii, boicoturi, etc.30.

▪ Terorismul funcţional - Această formă de terorism este folosită în cazul în care o organizaţie poate dobândi un avantaj strategic prin mijloacele specific teroriste31. 

▪ Terorismul manipulativ - Forma cea mai răspândită a acestui gen de terorism o constituie existenţa unei situaţii de negociere în care teroriştii ameninţă cu distrugerea unor bunuri sau cu uciderea unor ostatici în cazul în care nu li se îndeplinesc nişte cereri, opinia publică fiind manipulată prin mass-media. 

▪ Terorismul simbolic - Se deosebeşte de celelalte forme de terorism prin faptul că victima aleasă trebuie să reprezinte simbolul “duşmanului”, atentatul reprezentând, în acest caz, mai mult decât o simplă răzbunare sau eliminarea unui personaj incomod32. 

Unul dintre cei mai reputaţi specialişti ai acestui domeniu, Karl A. Seger preciza că există numai trei mari categorii de manifestare a fenomenului terorist contemporan33. Acesta susţine că grupările teroriste pot fi: cele nesprijinite de stat, cele patronate de stat şi cele dirijate de stat.

Grupurile care nu sunt sprijinite de stat sunt formaţiuni mici, animate de un interes special cum ar fi cei ce se opun avortului şi care aruncă în aer sau incendiază clinicile cu acest profil sau ecologiştii militanţi, care distrug instalaţiile amplasate pe terenuri sensibile din punct de vedere al mediului înconjurător34. 

Grupurile patronate de stat sunt instruite şi înzestrate cu armament, primind sprijin logistic şi administrativ din partea acestuia. Instruirea poate avea loc într-o altă ţară, departe de statul care o patronează.

Potrivit Departamentului de Stat al SUA, grupurile din această categorie sunt răspunzătoare pentru 70% din incidentele teroriste internaţionale35. Conform analizelor realizate pe această temă, statele care sprijină terorismul nu o fac întotdeauna în mod dezinteresat. Există situaţii în care teroriştii plătesc pentru armele şi echipamentele folosite sau chiar pentru instruire. Statele sponsor îi încurajează pe terorişti să folosească şantajul, traficul de droguri, răpirile pentru răscumpărare, jafurile armate şi alte modalităţi posibile de obţinere a fondurilor necesare unei autosusţineri materiale şi financiare care să micşoreze “nota de plată”.

Grupurile dirijate de către stat sunt cele pe care acesta le organizează, aprovizionează şi controlează36. Teroriştii dirijaţi de stat au asasinat cu precădere pe compatrioţii disidenţi aflaţi în întreaga lume37. 

Carl Seger consideră că dezvoltarea terorismului patronat de un stat duce la creşterea semnificativă a pericolului terorist, deoarece majoritatea acestor grupuri dirijate sunt tot mai bine înarmate, echipate şi instruite, şi sunt capabile să găsească sprijin logistic şi tactic aproape peste tot în lume38.

 

3. Interpretarea psihologică a actelor teroriste

 

Tipul de relaţii interpersonale care predomină în societatea contemporană, începând cu promovarea intereselor materiale, a concurenţei, cu demonstrarea superiorităţii gândirii politice, a fanatismului religios şi sfârşind cu dominaţia unor clase sau naţiuni au consolidat componentele negative ale universului afectiv individual, declanşând comportamente agresive în structurile de bază ale tuturor societăţilor.

Diseminarea violenţei în conştiinţa maselor constituie un factor de risc cu tendinţe acute în exacerbarea componentei agresive latente în subconştientul fiinţei umane. Atunci când este în pericol, mecanismele de apărare se declanşează automat luând forma agresivităţii. Violenţa capătă semnificaţii particulare, în funcţie de sistemul de referinţă considerat. Revanşa fascinează, ura provoacă senzaţii puternice, atacul oferă un spectacol de forţă, iniţiatorii acţiunilor teroriste satisfăcându-şi, astfel, dorinţa de supremaţie.

Studiile antropologice au demonstrat că, în evoluţia istorică a popoarelor, au existat atât comunităţi umane caracterizate printr-un înalt potenţial agresiv, care au glorificat teroarea, cât şi altele care au respins forţa. În ultimile decenii ale secolului XX, terorismul a cunoscut un proces de transnaţionalizare, proces care continuă şi pare foarte greu de eliminat. Industrializarea, schimbările rapide în sistemele high-tech, emigraţia masivă, schimbările în geopolitica lumii sau globalizarea au generat forme noi de violenţă şi alte forme de răspuns prin violenţă. 

Violenţa a devenit o consecinţă a marginalizării, a proceselor de dezorganizare socială, a anomiei şi neintegrării sociale, încălcând legile. Orice act terorist, de la cel rudimentar până la cel informatic, are o etapă de pregătire în care se acumulează frustrările de orice tip şi în care se cristalizează motivaţiile de curăţire morală, politică şi religioasă sau etnică, în care se procesează informaţii cu privire la viitoarea ţintă.

Organizaţiile teroriste dau un sens patologic realităţii la care aspiră membrii lor. Aceste grupuri oferă şi structura optimă dorită impunând constrângeri riguroase, o disciplină strictă, o ierarhie impusă şi conspirativitate, în care agresivitatea devine regula supravieţuirii iar crima şi suicidul sunt considerate fapte nobile. 

Atitudinea violent-protestatară, de respingere a normelor juridice şi morale, se înscrie în tabloul psihopatologic al teroristului. Acesta învaţă mecanisme de atac, construieşte scenarii agresiv intenţionale, contactul cu mediul sporindu-i apetenţa pentru luptă şi combativitate. Teroristul păstrează capacitatea de apreciere critică a caracterului propriilor acţiuni dar pierde discernământul evaluării, în special al consecinţelor acţiunilor sale, în raport cu sistemul valorilor sociale. 

Existenţa terorismului are ca motivaţie intrinsecă interpretarea subiectivă a realităţii, care diferă de percepţiile guvernelor şi societăţilor cu care se confruntă teroriştii sau care reprezintă motivul frustrării şi angoasei lor. Una din caracteristicile existenţiale ale terorismului şi, implicit, a teroriştilor constă în obsesia acestora de a convinge opinia publică vizată, grupul social ţintă, să privească lumea aşa cum o privesc ei, potrivit propriului standard de legitimitate politico-socială39.

La baza desfăşurării oricărui act terorist stă sistemul de convingeri format din imagini, simboluri şi mituri dominante, de percepţii şi interpretări eronate care determină trecerea de la nemulţumire şi frustrare, la acţiuni violente şi speranţe de schimbare a statutului real, dar diferit de cel al societăţii atacate.

Sistemul de convingeri al subiecţilor actului terorist poate proveni din numeroase surse cum ar fi cadrul politic şi social în care se formează şi trăiesc aceştia. O asemenea matrice cuprinde factori culturali variabili - istoria, tradiţiile, cultura, religia - care sunt transmişi membrilor grupaţi prin anumite tipare de socializare specifice. În paralel cu aceşti factori, ideologiile oficiale sunt împrumutate, de multe ori inconştient. Orice eroare de definire matricială, de percepţie sau de interpretare poate da naştere la alienare, la o derapare spre violenţa vindicativă40. 

Conform opiniilor specialiştilor în domeniu, odată intraţi în conflict deschis cu societatea, teroriştii acceptă clandestinitatea, marginalizarea şi autoizolarea plină de tensiune şi nesiguranţă, fapt care potenţează adoptarea unui set rigid de convingeri neconforme cu realitatea socială dată. Ripostele societăţii sau statului ameninţat inhibă flexibilitatea şi deschiderea mentală a teroriştilor faţă de posibilitatea compromisului sau schimbării opiniilor. Incapacitatea de a susţine un dialog, de a accepta argumente sau justificări fac ca imaginile despre lume a teroriştilor să devină stereotipe, încadrându-se în categorii preconcepute şi rigide care simplifică realitatea. De asemenea, dezumanizarea “duşmanului” devine dominanta gândirii oricărui actor în cadrul unui scenariu de emergenţă a terorismului. Duşmanul este, cel mai ades, perceput în mod abstract şi depersonalizat ca fiind “capitalismul burghez”, “pericolul comunist”, “imperialismul” sau “sionismul”, “hoardele” negre, galbene sau de orice altă culoare etc., fiind deci monolitic şi impersonal. 

Pentru medici sau cercetători ai fenomenului sunt importante următoarele caracteristici ale autorului unui act terorist41:

- lipsa sentimentului de frică;

- ignorarea ameninţărilor privind afectarea propriei sănătăţi atât înainte cât şi după comiterea atacului terorist;

- expunerea propriei persoane unor situaţii înspăimântătoare;

- creşterea vulnerabilităţii psihologice;

- capacitate mare de repetare a acţiunilor;

- simbolul ţintei teroriste.

Cea mai mare parte a teroriştilor se consideră victime şi nu agresori, autopercepându-se ca fiind reprezentanţi ai celor oprimaţi: muncitori, ţărani, minoritari etc., în general grupuri considerate incapabile să se apere singure. Ei sunt cei “luminaţi” din rândul masei de ignoranţi, cei “aleşi” care recunosc “pericolele” pe care masele nu le sesizează, lupta fiind o “obligaţie” şi o “datorie”, nu o chestiune de opţiune voluntară. Cel mai adesea teroriştii au conştiinţa superiorităţii lor morale, considerându-se mai sensibili şi mai nobili, nişte idealişti pe care societatea nu îi merită. Conform propriei lor definiţii, însuşi termenul de “terorist” a devenit o etichetă subiectivă şi improprie aplicată de “duşman” şi, în condiţiile specifice momentului sau locului, această etichetă ar trebui înlocuită în conştiinţa oamenilor cu imaginea “luptătorului pentru libertate” a “justiţiarului” social, etnic sau economic. Atentatul terorist devine o etapă a “luptei de eliberare”, un mijloc superior de legitimizare. Astfel, mulţi terorişti îşi definesc rolul ca fiind acela de victimă, de sacrificaţi pe altarul unor idealuri şi cauze nobile; indiferent dacă această imagine este sau nu conformă cu realitatea, noţiunea de a fi gata să mori pentru o cauză este determinantă în relaţie cu modul de autopercepere a teroristului. Toţi cei implicaţi în lupta cu statul sau cu societatea văd deseori “inamicul” ca fiind mult mai puternic decât ei, cu multe posibilităţi şi alternative acţionale la dispoziţie. Din acest motiv, teroriştii se consideră “condamnaţi la terorism” ca singură modalitate de înfruntare a represiunii şi oprimării exercitate de stat sau guvernanţi, terorismul nefiind o alegere liberă făcută de ei42.

Directorul Centrului american de studii a comportamentului aberant43 arăta că cea mai mare parte din piraţii aerului pe care i-a examinat sufereau de diverse forme de schizofrenie paranoidă, ceilalţi având o personalitate profund alterată, tendinţe de disociere şi sinucidere. “Caracteristica comună a acestor indivizi, afirma sursa citată, era faptul că toţi au eşuat în viaţă, nu au avut niciodată vreun succes în ceea ce au făcut, aveau o constituţie fizică slabă, erau egoişti şi obsedaţi de probleme sexuale profunde. Ei proiectează întregul rău asupra altora şi fug de orice responsabilitate personală”.

Analizele realizate de specialiştii americani au scos în evidenţă faptul că unii indivizi devin terorişti pentru a-şi satisface anumite nevoi psihologice, cel mai adesea determinate de nemulţumirea cauzată de diverse eşecuri. O cauză importantă a acţiunilor teroriste poate fi legată de consumul şi traficul de droguri. Mulţi terorişti sunt cunoscuţi şi înregistraţi ca traficanţi şi mai ales consumatori de droguri. Un număr important de acţiuni teroriste comise în ultimile decenii, inclusiv o parte a celor legate de deturnarea de avioane, au fost săvârşite de indivizi aflaţi sub influenţa drogurilor. 

Analiştii consideră că cei mai mulţi dintre terorişti sunt indivizi cărora actele de violenţă le aduc o anumită satisfacţie personală, sentimentul îndeplinirii unei anumite datorii ce derivă dintr-un crez oarecare, religios sau politic, sentimentul unei puteri ce derivă din teama pe care o provoacă prin actele lor altor persoane.

Această tendinţă organică a terorismului spre pseudo-legitimizare este oglindită de folosirea curentă a termenilor juridici extrem de elaboraţi pentru a îmbrăca atentatul terorist într-o aură justificativă şi de legitimitate44. Din această cauză teroriştii nu consideră atentatul drept crimă sau asasinat - ci “execuţii după judecare”. Victimele lor sunt numite “trădători” sau “vânzători” de ţară, popor sau neam. Cei răpiţi de terorişti sunt închişi în “închisori ale poporului”.

Teroriştii îşi proiectează imaginea actelor lor cu ajutorul simbolisticii militare, încercând să acrediteze ideea unui război convenţional între două tabere recunoscute - ei şi restul lumii. Pentru terorişti, victimele atentatelor - chiar şi cele întâmplătoare, nu sunt privite ca persoane individuale ci ca reprezentanţi ai “duşmanului”. Chiar şi în cazurile rare în care teroriştii admit existenţa unor victime, nevinovate - mai ales în cazul atentatelor “oarbe”, răspunzător este guvernul care a refuzat să le satisfacă cererile sau le-a ignorat ameninţările. Refuzarea responsabilităţii pentru actele de violenţă este la fel de caracteristică terorismului ca şi tendinţa de a considera orice acţiune un “succes”. Motivaţia acestei particularităţi definitorii a terorismului o constituie ideea că toate actele de violenţă contribuie la realizarea, în plan strategic, a schimbărilor dorite, iar în plan tactic, la instaurarea terorii45.

Simptomatică, pentru persoanele implicate în desfăşurarea de activităţi teroriste, este tendinţa de respingere sau neutralizare a oricărui sentiment de vinovăţie46. Individul care devine terorist are, totuşi, un sentiment de culpă faţă de faptele sale, motiv pentru care apare cu necesitate fenomenul de autoconvingere privitor la vinovăţia celorlalţi, acţiunile sale având darul de a transcende standardele normale de comportament social şi moral. 

Odată instituite, aceste sisteme de convingeri sunt greu de schimbat, deoarece acest lucru ar presupune acceptarea vinovăţiei. Datorită acestui fapt, teroriştii sunt foarte selectivi în perceperea de informaţii, în acceptarea faptelor, având tendinţa de a avea încredere numai în canalele de informaţii proprii.

Anumite tipuri de imagini îi pot ajuta pe terorişti să evite angrenarea lor în problematica ce implică valorile morale, care apar inerent în procesul de luare a deciziilor. Astfel, modelul de “rea credinţă înnăscută a inamicului” îi face pe terorişti să nu accepte realitatea dramatică, absurditatea demersurilor lor etc. Orice gest aparent conciliator este interpretat ca o încercare de înşelare47. Capacitatea de adaptare a teroriştilor la starea de pace este, din păcate, extrem de limitată, iar forţarea acestora de a accepta falsitatea convingerilor lor sau refuzarea oricărei soluţii de ieşire dintr-o situaţie, practic fără ieşire, duce la un şoc emoţional ce poate reedita o astfel de tragedie.

Pe acest fundal, teroristul rămâne expresia dezechilibrului şi dizarmoniei unei societăţi, indiferent de tipul şi de structura acesteia.

 

4. Terorismul şi mass-media

 

În anul 1933, “Enciclopedia ştiinţelor sociale” publicată în SUA, sublinia faptul că ţinta principală a terorismului este publicitatea făcută în jurul acestor acte. 

“Dacă discutăm de relaţia dintre imperiul mass-media şi terorism, constatăm că au nevoie unul de altul, ei aflându-se într-o relaţie simbiotică”48. “Fără televiziune, de exemplu, teroristul devine asemenea filozofiei care face referire la ipotetica cădere a unui copac în pădure: nimeni nu-l aude şi de aceea nu există nici un motiv pentru a fi acolo. Iar televiziunea fără povestiri despre terorism cu greu poate deţine primul loc al audienţei pentru o perioadă îndelungată”49. 

George Levasseur a precizat în studiile sale că terorismul este o formă de manifestare destinată să producă o panică extremă şi cel mai adesea o teroare colectivă, acţiune amplificată de mass-media. “Acţiunile teroriste, spune el, urmăresc instaurarea unui sentiment cât mai profund şi mai larg de teamă pentru atingerea unui scop, a cărui finalitate nu este întotdeauna clară şi a cărui realizare poate fi imediată sau vizând doar viitorul. Teroarea provocată de terorism umăreşte concomitent atât efecte fizice cât şi psihologice”.

Adeseori, terorismul este legat de anumite revendicări care, în imaginaţia autorilor săi, nu ar avea nici o altă şansă de realizare dacă nu sunt însoţite de ameninţări, şantaj sau alte acte violente menite să arate determinarea lor şi dacă nu sunt prezentate de mass-media. Efectul psihologic al acestor acte este cu atât mai mare cu cât ameninţarea sau violenţa se exercită împotriva unor persoane luate la întâmplare, străine de cele mai multe ori de scopul urmărit50.

Alţi cercetători ai fenomenului au ajuns la concluzia că mass-media este vinovată de producerea de acte teroriste. Presa este considerată tot atât de responsabilă de amploarea pe care au căpătat-o aceste acte, pe cât sunt acestea în sine51. Într-un studiu elaborat de institutul american Rand Corporation se menţionează: “teroriştii urmăresc să fie priviţi de cât mai multă lume, să fie ascultaţi; ei nu doresc moartea nimănui. Terorismul este publicitate, teatru şi poate fi considerat ca urmărind dezordinea pe scară largă, demoralizarea societăţii şi răsturnarea ordinii sociale”. 

“Terorismul, preciza Gerald Chaliand, într-un material publicat de cotidianul francez “Le Monde”, reprezintă un fenomen care este în mod fundamental exagerat de către mass-media. El este un fenomen supraevaluat, dar care trebuie luat în seamă cu seriozitate de către state. Fenomenul terorismului nu trebuie să fie generator de psihoză. Trebuie subliniat că el nu poate destabiliza un stat occidental”.

Chiar dacă poziţiile exprimate de autorii citaţi nu fac referiri la natura şi obiectivele terorismului şi minimalizează proporţiile căpătate astăzi de acesta, activitatea desfăşurată de mijloacele de informare în masă, prin relatările şi dezbaterile lor zilnice şi concluziile la care ajung, confirmă, parţial, veridicitatea acestor aprecieri.

Multiplicarea actelor de terorism, înregistrată în ultimii ani poate fi pusă pe seama următorilor factori: progresul tehnic care a înlesnit deplasările rapide intercontinentale, înarmarea care a favorizat fabricarea şi procurarea de arme, existenţa unor ţinte foarte vulnerabile (în special aeronavele), dezvoltarea urbanizării şi, desigur, rolul crescând al mijloacelor de informare52.

Acţiunile teroriste dovedesc că autorii lor sunt capabili să acţioneze în orice condiţii, chiar cu preţul propriei vieţi. Actele de intimidare comise de alienaţi mental sau cele comise de criminali izolaţi sau în bandă pot şi ele să aibă un efect terorist datorită pericolului ca ele să fie repetate sau imitate. Autorii crimelor sadice care încă nu au fost capturaţi, piraţii aerului sau cei care se dedau la răpiri de ostateci pentru a obţine un folos, dovedesc virulenţa şi caracterul contagios al violenţei. Terorismul, în esenţa sa, este condiţionat, determinat şi justificat de efectele pe care le-a prevăzut şi calculat dinainte. Efectul pe care îl obţine în rândul opiniei publice dă semnificaţie acţiunii teroriste, constituie scopul acesteia; soarta victimelor alese în mod arbitrar, simbolic sau la întâmplare, nu are vreo importanţă; acestea nu sunt decât garanţii destinate să obţină efectul maxim de intimidare. Teroristul are nevoie de publicitate, trăieşte din aceasta şi ucide de dragul ei. Toate acţiunile teroriste sunt concepute, până în cele mai mici detalii, pentru atingerea acestui scop, iar acţiunile teroriste din 11 septembrie, din SUA, nu fac excepţie. Urmărind în mod voit publicitatea, cu ajutorul mass-media, teroristul obţine pe lângă autenticitatea realităţii sale şi o valoare sporită de senzaţional. Actele teroriste oferă mijloacelor de informare un material de valoare, iar acestea se ocupă de ele gratuit, cu entuziasm şi cu un zel profesional deosebit de eficace, confirmând faptul că nimic nu inspiră atâta senzaţie ca acţiunile teroriste. Evenimentele senzaţionale reclamă monopolul total al atenţiei, toate celelalte dispărând temporar din sfera de preocupare a societăţii53.

 

5. Cooperarea internaţională, acţiuni şi instituţii privind combaterea terorismului

 

Amploarea pe care a luat-o în ultimii ani terorismul, gravitatea efectelor sale, precum şi violenţa şi consecinţele atentatelor din 11 septembrie 2001 au determinat organizaţiile internaţionale, statele, politicienii, cercetătorii şi analiştii să reconsidere modalităţile de contracarare a acestor forme extreme de manifestare.

Una dintre frazele cele mai pline de încărcătură care s-au amplificat în conştiinţa opiniei publice internaţionale după septembrie a.c. a fost: “Nimic nu mai poate fi cum a fost”. Această frază, deşi atât de simplă, constituie punctul de plecare spre noi forme de conjugare a eforturilor, pentru combaterea acestui flagel.

 

5.1. Uniunea Europeană

 

Cu prilejul summit-ului extraordinar al “Celor 15”, desfăşurat la 21 septembrie a.c., la Bruxelles, liderii statelor europene au lansat două mesaje importante în contextul luptei antiteroriste pe care SUA au declanşat-o cu sprijinul comunităţii internaţionale. 

Pe de o parte, “Cei 15” şi-au reafirmat solidaritatea totală cu SUA şi poporul american afectate de atentatele teroriste din data de 11 septembrie. Pe de altă parte, liderii UE au căzut de acord asupra iniţierii unor măsuri urgente, menite să eficientizeze lupta antiteroristă.

Cele două mesaje au avut rolul de a reasigura SUA de sprijinul Europei care a văzut aceste atacuri nu doar ca pe o agresiune brutală împotriva Americii, ci împotriva tuturor societăţilor democrate, deschise şi multiculturale. Pentru realizarea unei cooperări mult mai strânse între cele două continente va fi nevoie de o intensificare a schimburilor în materie de informaţii secrete, fapt ce nu este posibil fără o mai mare încredere între aliaţi şi sprijin reciproc în lupta contra terorismului internaţional. Liderii UE au ajuns la concluzia că această organizaţie trebuie să demonstreze că este capabilă de solidaritate morală şi practică. Este important, de asemenea, ca UE să folosească întreaga reţea pe care o are pentru a construi o alianţă internaţională amplă care să lupte contra terorismului, alianţă din care trebuie să facă parte şi statele arabe.

Liderii UE au insistat asupra ponderii pe care o are Rezoluţia 1368 a ONU în vederea legitimării unei riposte militare a SUA. A obţine şi păstra sprijinul ONU în vederea lansării unei asemenea campanii va fi un demers necesar în contextul formării unei autentice coaliţii internaţionale împotriva statelor care finanţează şi protejează acţiunile teroriste. Liderii europeni au fost puşi în faţa deciziei necesare de a negocia cu state precum Iranul şi Siria pentru a obţine sprijinul acestora de partea SUA. 

În termeni concreţi, “cei 15” consideră că lupta împotriva terorismului poate începe prin aplicarea extrădării rapide pe baza unui mandat comun al UE. Analiştii consideră că negocierea unei asemenea înţelegeri până în luna decembrie a.c., după cum au solicitat liderii UE, este foarte posibil să se dovedească un demers delicat, cu excepţia cazului în care ar fi limitată la statele pe teritoriul cărora se desfăşoară acţiuni suspecte. În plus, va fi necesară coordonarea măsurilor antiteroriste cu respectarea drepturilor şi libertăţilor fundamentale ale omului, aşa cum s-a solicitat în mod explicit în cadrul summit-ului.

Analiştii politici consideră că cea mai mare realizare a perioadei de timp scurse de la 11 septembrie a.c. este întărirea relaţiilor dintre agenţiile de informaţii şi contrainformaţii europene şi transatlantice şi cooperarea lor mult mai strânsă în faţa acestei provocări. SUA nu au avut până acum încredere în serviciile europene de informaţii54 şi este nevoie ca acestea din urmă să demonstreze că sunt de încredere. Pe de altă parte, specialiştii în domeniu consideră că serviciile americane de informaţii au exagerat în a-şi proteja sursele şi propria tehnologie.

O coaliţie internaţională ar fi cu mult mai eficientă mai curând prin posibilitatea de a oferi o acoperire politică a acţiunilor pe care membrii le vor iniţia decât prin crearea unei structuri formale de combatere a terorismului, se apreciază în comentariul analiştilor55. Pentru a atinge gradul de structurare şi încredere pe care îl necesită operaţiunile sub acoperire (un riguros control asupra informaţiilor şi o coordonare ireproşabilă a acţiunilor) este nevoie de ani, timp în care teroriştii şi-ar putea continua acţiunile. 

Recentele atacuri teroriste au reuşit să consolideze consensul internaţional privind lupta de combatere a terorismului şi să identifice noi parteneri (Rusia, China, Pakistan, unele state arabe) într-un mod care, în alte condiţii, ar fi necesitat o lungă perioadă de timp. Statele europene s-au opus sistematic eforturilor americane de a lărgi caracterul misiunilor NATO şi în aria luptei antiteroriste şi a fost nevoie de un atac terorist fără precedent pentru a se invoca Articolul 5 al Tratatului Nord-Atlantic care prevede că un atac împotriva unui stat membru este un atac împotriva întregii Alianţe.

În cadrul summit-ului de la 21 septembrie, miniştrii de externe ai UE au adoptat un pachet de 37 de măsuri menit să consolideze coordonarea pe teritoriul UE. Printre măsuri se numără şi crearea unei unităţi antiteroriste în cadrul Europol, înăsprirea controlului la frontieră şi a celui financiar, flexibilizarea operaţiunilor de extrădare, etc.

Miniştrii UE au afirmat că “Europa doreşte să participe la această campanie teroristă ca partener egal al SUA, chiar dacă tendiţa acestora din urmă va fi să coopereze selectiv, în funcţie de propriile priorităţi”. 

La scurt timp după invocarea Articolului 5, oficialii francezi au ţinut să sublinieze necesitatea unor consultări înaintea declanşării oricărei acţiuni militare. Concluzia la care s-a ajuns este aceea că SUA trebuie să folosească experienţa unor state care au experienţă în lupta de combatere a terorismului naţional (Spania, Franţa, Germania sau Irlanda). Serviciile europene de spionaj pot localiza mai eficient celulele teroriste active din Europa ale grupării Al-Qaida. SUA vor avea de asemenea nevoie de serviciile europene de spionaj în zonele unde cele americane au acces limitat (Pakistan, Sudan, Algeria, Kashmir, Liban, Indonezia sau în nordul şi vestul Africii). În schimb, serviciile europene vor solicita accesul la tehnologia informaţională şi sateliţii de care dispun serviciile de spionaj americane. Pentru ca această campanie antiteroristă să aibă succes, este nevoie ca în primul rând UE să-şi consolideze şi să-şi coordoneze mecanismele juridice şi informaţionale.

Analiştii consideră că dacă între Europa şi SUA nu va exista încredere şi deplină colaborare, cei care vor profita de confuzia inevitabilă în aceste condiţii vor fi teroriştii şi protectorii lor. Războiul care este acum în desfăşurare este, de fapt, o luptă comună dusă cu scopul de a apăra valori universale precum democraţia, libertatea, toleranţa şi dreptatea. Provocarea constă în a duce acest război antiterorist fără a afecta aceste valori. Şi în acest scop, esenţiale devin alte valori: încrederea şi solidaritatea, care vor trebui dublate de crearea unei cât mai largi coaliţii internaţionale.

În cadrul summit-ului de la Gand, de la 19 octombrie a.c., al şefilor de stat şi de guvern din ţările membre ale UE, a fost adoptat un alt pachet de măsuri (în număr de 79), necesare coordonării şi eficientizării luptei antiteroriste pe care o desfăşoară membrii UE.

Astfel, este prevăzută introducerea unui mandat de arest unic pentru persoanele bănuite că desfăşoară o activitate teroristă, stabilirea unei colaborări mai strânse între Europol, Eurojust, serviciile speciale şi organele de poliţie ale “Celor 15”.

O serie de măsuri luate contribuie la introducerea unor bariere suplimentare în vederea stopării fenomenului de spălare a banilor, precum şi a transferării acestora în scopuri teroriste. În situaţia în care se vor confrunta cu nişte cazuri “dubioase”, nu numai funcţionarii băncilor, ci şi avocaţii, agenţii comerciali sau proprietarii de cazinouri vor fi obligaţi să anunţe acest lucru. 

Pe liniile aeriene civile se vor aplica măsuri de control şi de securitate cu mult mai drastice decât cele luate până la 11 septembrie. Toate aceste acţiuni se desfăşoară în paralel cu măsurile de securitate antiteroristă luate la nivel naţional.

 

▪ Biroul European de Poliţie - Europol 

 

Europol-ul este instituţia care se ocupă de prelucrarea informaţiilor referitoare la activităţile infracţionale în cadrul Uniunii Europene. 

Biroul European de Poliţie şi-a început activitatea în anul 1994, sub forma Unităţii Droguri Europol, având iniţial atribuţii numai în domeniul luptei împotriva drogurilor. Obiectivul său constă în îmbunătăţirea eficienţei serviciilor specializate ale statelor membre şi a cooperării acestora în ceea ce priveşte prevenirea şi combaterea crimei organizate internaţionale. Misiunea sa iniţială a fost aceea de a aduce o contribuţie semnificativă la acţiunile întreprinse de către Uniunea Europeană în domeniul aplicării legii în cazuri de manifestare a crimei organizate.

După ratificarea de către statele membre a Convenţiei Europol (iulie 1999), activitatea Biroului a fost extinsă treptat asupra mai multor domenii ale infracţionalităţii: traficul de stupefiante, imigraţia clandestină, traficul de maşini furate, traficul de persoane, pornografia infantilă, falsificarea banilor şi a altor mijloace de plată, traficul de materiale nucleare şi radioactive, terorism, spălarea banilor.

În cadrul discuţiilor purtate cu ocazia summit-ului de la Bruxelles, liderii statelor europene au luat act de constituirea în cadrul Europol a nucleului special “11 septembrie” cu atribuţii specifice luptei antiteroriste. Aceştia au insistat, de asemenea, şi asupra sprijinului care trebuie acordat statelor membre de către Biroul European de Poliţie în ansamblul său, şi care trebuie să se concretizeze în:

- facilitarea schimbului de informaţii, în concordanţă cu legislaţia naţională, între ofiţerii de legătură Europol, detaşaţi de către statele membre în calitate de reprezentanţi ai serviciilor naţionale specializate (poliţie, vamă, jandarmerie, servicii de imigrare, etc.) şi furnizarea de analize operaţionale în sprijinul operaţiunilor efectuate de către statele membre;

- furnizarea de rapoarte strategice şi de analize privind activităţile infracţionale, întocmite pe baza informaţiilor obţinute prin mijloace proprii şi a celor primite din partea statelor membre sau a altor surse;

- oferirea de expertiză şi asistenţă tehnică pentru investigaţii şi operaţiuni desfăşurate în interiorul Uniunii Europene, sub autoritatea statelor membre implicate.

Prin activităţile desfăşurate, Europol-ul trebuie să contribuie la o mai bună cunoaştere a fenomenului terorismului şi la facilitarea cooperării statelor membre pentru colectarea şi schimbul de informaţii.

 

5.2. Statele Unite ale Americii

 

Liderii administraţiei americane au ajuns la concluzia că reţeaua teroristă care a atacat SUA este condusă de foşti elevi ai CIA, iar banii SUA şi ai aliaţilor lor au fost cei ce le-au permis să prospere. În mod general, tehnologiile şi mijloacele aflate la dispoziţia puterii civile a Occidentului sunt cele care ameninţă acum să fie întoarse împotriva sa56.

Scenariile care stau la baza analizelor experţilor cuprind cele mai variate acţiuni teroriste: este posibil ca teroriştii să deturneze şi să întoarcă împotriva ţintelor nu doar avioane ci şi propriile reţele de apă şi de electricitate, centrale nucleare, propriile lor sisteme telefonice şi informatice, pieţele financiare, sistemele chimice şi farmaceutice, biologia şi genetica. Mijloacele sunt atât de puternice, încât le pot furniza la nesfârşit arme “celor care returnează”57.

Analiştii apreciază că în faţa unor astfel de strategii, este iluzorie speranţa de a câştiga confruntarea doar prin rolul jucat de o forţă superioară: aceasta va fi mereu recuperată pentru a alimenta răzbunarea celui slab. Singurul răspuns eficient ar consta în întoarcerea împotriva lor a ceea ce aceştia cred că reprezintă punctele lor forte: mânia celor disperaţi şi fervoarea propriului lor fanatism. 

 

Reevaluarea sistemului de securitate al SUA

 

Actele teroriste comise împotriva SUA au impus administraţiei americane o reevaluare a întregii abordări internaţionale privind combaterea terorismului şi răspunsul la întrebarea: cum a ajuns ţara în situaţia critică de astăzi, de a fi fost total nepregătită şi de a nu fi reuşit să contracareze acţiunile desfăşurate împotriva sa58.

Autorul articolului citat precizează că în Statele Unite, la sfârşitul anilor 1950, înainte ca fotografia prin satelit să fie disponibilă, cel puţin 75% din informaţia brută era furnizată de serviciile de informaţii care culegeau date din lumea întreagă, prin intermediul metodelor specifice. Cel puţin două treimi din datele informative erau asigurate de ofiţerii din cadrul Serviciului Extern, angajaţi în activităţi la vedere: citirea presei locale, ascultarea posturilor de radio locale sau discuţii cu oficialităţi locale. Restul informaţiilor proveneau din activitatea internă desfăşurată sub acoperire.

În anii '60, s-a decis că acest tip de acoperire, neoficială, a ofiţerilor, în majoritatea cazurilor oameni de afaceri, era prea costisitoare. În locul acesteia s-a recurs la plasarea de agenţi în Ambasade şi Consulate, în funcţia de ataşaţi politici, economici, culturali, comerciali, juridici şi militari.

În perioada 1967-1981, ambasadorilor SUA li s-a indicat să reducă personalul legaţiilor din ţările în care erau acreditaţi. S-a renunţat la mulţi dintre observatorii oficiali ai Serviciului Extern şi odată cu aceştia la multe din acoperirile folosite pentru ofiţeri. Mai mult, în 1977, noului director al Serviciului, Stansfield Turner, i s-a cerut de către Biroul de Gestiune şi Buget să reducă cheltuielile pentru serviciile de informaţii. Personalul de pe teren a fost drastic redus, îndeosebi ofiţerii operativi şi şefii misiunilor de spionaj. 

În 1981, fostul preşedinte Ronald Reagan a autorizat reconstrucţia capacităţilor serviciilor de informaţii umane. Cu toate acestea, creşterea personalului CIA a fost limitată, în primul rând din cauza bazei de pregătire redusă ca dimensiuni. Chiar şi în această situaţie, s-a realizat o ameliorare atât în sfera culegerii de informaţii umane la vedere cât şi în cea secretă.

SUA, şi nu numai, au nevoie de un sistem de culegere de informaţii performant. În septembrie 2001 s-a demonstrat că SUA nu dispun de o capacitate adecvată de culegere de informaţii. Analiştii consideră că acest lucru se va dovedi încă o dată atunci când administraţia americană va colabora cu partenerii din coaliţia împotriva terorismului.

Potrivit analiştilor va fi nevoie probabil de cel puţin zece ani pentru ca SUA să revină la nivelul de performanţă pe care l-au avut în anii '5059. Între timp, relaţiile dintre SUA şi alte ţări, printre care şi multe care nu au subscris la principiile democratice americane, vor fi cruciale pentru a acoperi lacunele serviciilor de informaţii umane. 

Reflectând asupra situaţiei de fapt, analiştii politici şi militari susţin că, pentru a stabili modalităţile eficiente de ripostă, trebuie să se răspundă la cel puţin două întrebări preliminare, între care prima rezidă chiar în termenul “război” utilizat de preşedintele George W. Bush, iar a doua în depistarea adevăraţilor responsabili ai atentatelor.

Termenul de “război”, utilizat de preşedintele american, face referire, pe plan internaţional, la un duşman bine situat într-o realitate statală, vizibil sub aspect fizic, căruia i se pot atribui, în fiecare moment, acte şi intenţii antagoniste. Natura duşmanului care a acţionat în septembrie s-a schimbat în comparaţie cu strategia clasică, care apare azi neadecvată pentru a sesiza termenii noi ai unui conflict, deoarece terorismul, după cum apreciază analiştii, este totuşi un mijloc instrumental ocult şi violent60. 

Analiştii consideră că în schema ripostei americane devine crucială nu numai rapiditatea şi hotărârea de a conduce acţiunea, ci mai ales viziunea clară a mijloacelor ce trebuie adoptate şi consecinţele lor. Realitatea, însă, este mult mai complexă, iar scenariul ar trebui să fie trasat în mod mai închegat, mai exact din cauza prezenţei multor actori şi cu roluri absolut diferite, fie că este vorba de cei ce sprijină în mod concret Statele Unite, fie că este vorba de cei care sprijină declarativ lupta împotriva terorismului, lumea arabă. 

Administraţia americană se află în prezent în faţa unor probleme al căror rezultat depinde, în esenţă, de strategia coordonării eforturilor sale pe mai multe planuri: militar, umanitar, informaţional, psihologic. 

“Un blindat se distruge cu ajutorul altui blindat şi o reţea se neutralizează prin intermediul altei reţele”61. “A ataca o reţea, înseamnă a-i distruge articulaţiile”, precizează expertul militar, Karen Stephenson. “În Al-Qaeda, ca de altfel în oricare reţea, de la familie şi până la societate sau armată, există trei niveluri de responsabilitate. “Razele”, care conectează multe persoane între ele, sunt ca spiţele unei roţi. Al doilea nivel, “Portarii”, sunt în relaţie cu personalităţile centrale. Ultimul nivel, “Controlorii”, sunt cei care reglementează accesul la reţea. A te infiltra în Al-Qaeda este imposibil, deoarece nici un spion nu poate dobândi, din afară, încrederea razelor”, a explicat acesta.

Pentru a scoate din circulaţie o armată clandestină, exploatată de o reţea teroristă, este necesar să se acţioneze printr-o strategie la patru niveluri62: 

- neutralizarea bazei militante prin dialog; 

- câştigarea de propria parte a militanţilor mai puţin duri; 

- distrugerea inamicilor extrem de periculoşi; 

- consolidarea reţelei de solidaritate civilă în propria ţară.

Preşedintelui George W. Bush i s-au prezentat două strategii complementare pentru a conduce lupta împotriva reţelei teroriste. Strategia americană privind actualul conflict se bazează pe următoarele puncte63:

1. Organizare modulară a armatei pentru a evita vidul de prezenţă, aşa cum s-a întâmplat în războiul din Kosovo; 

2. Războiul se va câştiga cu ajutorul informaţiilor, din spaţiu, ale computerelor, ale serviciilor secrete; 

3. Numai informaţia preventivă şi distrugerea reţelei teroriste va preveni războiul biologic; 

4. Va fi combătut un adversar periculos pentru SUA, birocraţia Pentagonului, nu personalul din rândul cărora au murit 100 de persoane în recentele atentate, ci cei care reprimă viziunile şi ideile noi şi impun uniformizarea gândirii şi iniţiativei.

Secretarului de stat american, Colin Powell, îi revin două sarcini majore, pe de o parte să asigure coaliţia aliaţilor, iar pe de altă parte trebuie să “neutralizeze” Iranul şi să “sterilizeze” Irakul64. Instrumentele internaţionale pe care se baza, imediat după atacurile teroriste din 11 septembrie, erau, după cum apreciau observatorii politici, destul de puţine: o rezoluţie ONU65 şi o moţiune a NATO66. Ulterior, atât la nivel internaţional (ONU, NATO, UE) cât şi naţional, acţiunile s-au concentrat pe adoptarea a noi recomandări şi reglementări care să extindă sfera de ripostă privind combaterea terorismului. 

Conform raportului prezentat de către directorul CIA, George Tenet67, SUA vor învinge numai dacă sunt în măsură să se afirme în teritoriu, fără ca Pakistanul şi Egiptul să declanşeze o solidaritate musulmană faţă de talibani şi de bin Laden, şi mai ales, fără ca războiul să deschidă conflicte interne în SUA şi Europa, consolidând astfel frontul disensiunilor, antiglobalismului şi al fundamentaliştilor. 

Congresul american a votat o serie de legi68 prin care sunt extinse măsurile antiteroriste, în special în ceea ce priveşte ascultarea convorbirilor telefonice şi arestul preventiv, care poate dura şapte zile. Aceste reglementări vor permite, de asemenea, autorităţilor americane să blocheze conturile bancare şi să pună sechestru pe bunurile presupuşilor terorişti.

 

Formaţiunile antiteroriste din Statele Unite ale Americii

▪ Delta Force69

Cu toate că SUA reprezintă o ţintă a multor organizaţii şi grupări teroriste, această ţară nu şi-a creat decât târziu structuri specializate de ripostă antiteroristă. 

Delta Force a fost constituită în 1977, ca urmare a eforturilor depuse de un ofiţer al forţelor speciale care beneficiase de stagii de pregătire în cadrul SAS70-ului britanic, în anii '60. Acesta considera că SUA au nevoie de o unitate specială capabilă să execute raiduri în adâncimea dispozitivului inamic, să adune şi să prelucreze informaţii specifice, să fie capabilă să elibereze prizonierii sau ostaticii americani sau să îndeplinească alte misiuni, de genul celor din competenţa SAS.

Personalul selecţionat a urmat un curs de specializare, în care au fost iniţiaţi în comando, trageri speciale, comunicaţii, tehnici de asalt, tehnici de inundare şi infiltrare în obiective, primul ajutor, negocieri, folosirea sistemelor optice specifice antitero, conducerea auto specială, topografie şi orientare în teren, control tehnic antitero, deminare, rapel, desant aero, paraşutism, luptă corp la corp, desant de pe ambarcaţiuni rapide etc.

Informaţiile privind activitatea teroriştilor şi datele referitoare la atentatele teroriste produse sunt transmise formaţiunii direct de către CIA, FBI şi NSA (Agenţia de Securitate Naţională). Delta Force dispune de echipamente de transmisiuni sofisticate, inclusiv staţii portabile de emisie-recepţie, via satelit.

 

▪ Formaţiunea antiteroristă a FBI (FBI HRT)71

Formaţiunea antiteroristă centrală a FBI-ului este FBI -Super SWAT- cunoscută şi sub numele de HRT (Hostage Response Team). Această formaţiune (cu un efectiv de 50 de luptători) a fost creată în vederea “acoperirii antiteroriste” a Olimpiadei de la Los Angeles din 1984 şi a alegerilor prezidenţiale din acelaşi an.

Din cauza reducerilor bugetare, formaţiunea HRT îndeplineşte şi alte misiuni suplimentare, întrunindu-se la intervale regulate pentru antrenamente tactice colective. În perioada dintre aceste stagii, luptătorii HRT acţionează ca agenţi de teren ai FBI.

 

5.3. Marea Britanie

 

■ Principalele măsuri ale guvernului britanic privind combaterea terorismului

 

Ministerul britanic de interne analizează posibilitatea de a introduce o carte de identitate pentru cetăţeni, care a fost desfiinţată în această ţară, în 1952. Se completează lista organizaţiilor teroriste a căror activitate este interzisă pe teritoriul Marii Britanii, în conformitate cu “Prevention of Terrorism Act”. Se introduc şi alte măsuri de înăsprire a controlului. Referitor la persoanele care nu deţin cetăţenie britanică şi care sunt suspectate de implicare în diverse activităţi teroriste se va simplifica procedura de reţinere, de arestare şi de anchetare îndelungată. Spitalelor li s-a indicat să fie pregătite pentru situaţiile de urgenţă create de atacuri chimice şi bacteriologice. În acest sens, va fi concretizat planul de contraacţiuni cu numele de cod “Exercise Misty Scene”, elaborat după atacurile cu gaz sarin de la metroul din Tokio care a avut loc în anul 1995. Proiectul de lege privind grupurile de complot prevede răspunderea penală pentru orice sprijin oferit teroriştilor. Firmele de comunicaţii vor fi obligate să ţină o evidenţă a expeditorilor şi a destinatarilor informaţiilor electronice şi telefonice.

În procedură de urgenţă, la 15 octombrie 2001, a intrat în dezbateri Legea privind unele măsuri antiteroriste. Dintre măsurile preconizate a intra în vigoare se evidenţiază:

- realizarea unui control financiar total al fondurilor de care dispun organizaţiile suspectate de a organiza şi desfăşura activităţi teroriste; 

- introducerea unui cadru ce va permite cooperarea efectivă între statele membre ale Uniunii Europene;

- creşterea pedepselor pentru actele de instigare de natură religioasă sau rasială de la 2 ani la 7 ani,

- întărirea securităţii aeroporturilor şi a zborurilor aviatice; 

- extinderea rolului şi atribuţiilor Poliţiei transporturilor în direcţia cooperării acesteia cu Ministerul Apărării şi cu Autoritatea pentru energie atomică; 

- restricţionarea utilizării produselor sau armelor chimice, nucleare şi biologice;

- păstrarea timp de 10 ani a amprentelor solicitanţilor de azil.

 

■ Principalele formaţiuni antiteroriste

 

▪ Serviciul special de aviaţie (SAS)72 

SAS-ul britanic a apărut iniţial ca unitate militară specializată în misiuni de cercetare/diversiune şi informaţii militare. După cel de-al doilea război mondial, SAS a început să fie folosit ca formaţiune contrateroristă, contrainsurgenţă şi protecţie demnitari, în special după 1970 când pericolul terorist a devenit o prezenţă cronică în Regatul Unit.

Subunitatea specializată în misiuni anti şi contraterorististe este un escadron de aproximativ 80 de luptători, cunoscut sub numele de CRW Squadron (Counter Revolutionary Warfare) dar în interiorul SAS, formaţiunea este numită SP Team (Special Projects) – Echipa pentru Proiecte Speciale.

Practic fiecare escadron SAS îndeplineşte atribuţii SPT prin rotaţie, pe perioade de câte 6 luni. Datorită selecţiei riguroase şi a programului eficient de instrucţie, sistemul prin rotaţie funcţionează bine, asigurând o bază largă de personal specializat care poate contribui la instruirea forţelor contrateroriste ale naţiunilor prietene Marii Britanii, acoperind în paralel toate misiunile specifice în Regatul Unit (inclusiv în Irlanda de Nord).

Datorită unităţii de cercetare/proiectare, SP Team dispune în prezent de un inventar impresionant de echipamente “high-tech” care include microbuze cu scări telescopice de asalt pentru inundare rapidă a etajelor superioare, diverse dispozitive de ochire pe timp de noapte, tehnică de supraveghere optică şi electronică, endoscoape şi aparate video-termice etc.

Misiunile SAS, inclusiv cele desfăşurate, de curând, în Afganistan, au fost puţin mediatizate, serviciul dovedindu-se extrem de discret în acţiune. 

 

▪ Alte formaţiuni antiteroriste britanice73

SBS (Special Boat Squadrom) are misiuni de protecţie antiteroristă a instalaţiilor portuare şi a vapoarelor engleze, colaborând cu SAS şi cu forţele speciale din Scandinavia, în special pentru misiunile din Marea Nordului.

Unitatea D.11 din cadrul Poliţiei Metropolitane este echivalentul englez al unităţilor americane de tip SWAT, fiind specializată în combaterea crimei organizate şi a terorismului de sorginte criminală; rezolvarea crizelor teroriste de sorginte politică rămâne în sarcina SAS-ului. 

RUC (Royal Ulster Constabulary) - poliţia din Ulster - are în componenţa sa două formaţiuni contrateroriste asemănătoare unităţii metropolitane D-11, unităţi cunoscute sub numele de E-4 Alpha.

 

5.4. Franţa

 

■ Principalele măsuri ale guvernului francez privind combaterea terorismului

 

În afară de proiectul de lege cu privire la securitatea cotidiană, prezentat deja Parlamentului francez, guvernul a formulat, în mod suplimentar, câteva măsuri extrem de necesare privind lupta împotriva terorismului. Cea mai importantă dintre ele este extinderea drepturilor pe care le au poliţia şi jandarmeria în ceea ce priveşte percheziţionarea automobilelor, în vederea descoperirii de arme şi de stupefiante. Până la ora actuală acest lucru putea fi făcut doar de către reprezentanţii departamentului pentru crimă organizată şi doar pe baza unor dovezi întemeiate. De asemenea, sunt permise percheziţiile la domiciliu pe timp de zi şi de noapte, în caz de necesitate. În locurile aglomerate, cum ar fi gările, aeroporturile, arenele sportive sau marile magazine, au fost întărite măsurile de verificare a persoanelor, a bagajelor şi a obiectelor, acţiune de care răspund firmele private de securitate, însărcinate în mod oficial de guvernul ţării cu efectuarea acestor controale. Se lucrează, de asemenea, la elaborarea unor reglementări care să conţină măsuri de control asupra mijloacelor moderne de comunicaţii, inclusiv prevenirea utilizării Internet-ului în scopul transmiterii unor informaţii codificate.

A fost pus la punct un program de luptă împotriva bioterorismului74. 

Serviciile secrete franceze şi britanice analizează, împreună cu alte sevicii europene, obiectivele viitoarelor acţiuni: identificarea şi distrugerea reţelelor teroriste de o manieră care să facă imposibilă redeclanşarea unor atacuri similare, indiferent de tehnica folosită75. Acest lucru înseamnă că logistica acestor reţele trebuie distrusă, inclusiv grupările şi structurile care le asigură protecţie, resurse sau baze de instruire. Aceasta va determina probabil operaţiuni terestre limitate, în jurul unor amplasamente şi locuri ce trebuie identificate cu precizie, pentru a evita riscul dispersării şi al ascunderii teroriştilor. 

O dificultate majoră este generată de faptul că pentru a distruge reţelele teroriste, acţiunile în acest scop trebuie intreprinse înainte de comiterea actelor teroriste, lucru ce contravine reglementărilor juridice occidentale. Această contradicţie nu va face imposibilă nici distrugerea celorlalte reţele teroriste şi nici eliminarea posibilităţilor de desfăşurare de noi atacuri, în acest scop fiind necesară adoptarea unor noi reglementări.

  

■ Principalele formaţiuni antiteroriste

 

▪ Formaţiunile de intervenţie ale jandarmeriei franceze (ELI)76

 

Descendente ale unităţilor de comando din jandarmerie, din care s-a creat şi Grupul de Intervenţie al Jandarmeriei Naţionale (GIGN), aceste formaţiuni poartă responsabilitatea rezolvării stărilor de conflict din interiorul Franţei.

Misiunea lor principală este menţinerea ordinii, arestarea liderilor unei revolte şi recuperarea persoanelor sechestrate. La aceste misiuni se mai adaugă şi protecţia nemijlocită a personalităţilor. Trebuie spus că acest tip de protecţie are anumite particularităţi deoarece jandarmii, fiind permanent în uniformă, nu se bucură de discreţia gărzilor de corp în civil. Spre deosebire de modul de lucru al acestora, metodele folosite de formaţiunea de intervenţie constau în evacuarea demnitarilor, a maşinilor de transport şi a celor de escortă.

 

5.5. Spania 


 

■ Principalele măsuri ale guvernului spaniol privind combaterea terorismului

 

Guvernul spaniol încearcă realizarea unei reforme a serviciilor de securitate, care se va numi Centrul naţional de informaţii. Angajaţii acestuia vor avea dreptul să întreprindă, în caz de urgenţă, percheziţii la domiciliu, să deschidă coletele poştale, să asculte telefoanele şi să controleze poşta electronică fără nici un fel de ordin judiciar preventiv. 

 

■ Principalele formaţiuni antiteroriste 

 

▪ Grupul special de operaţiuni (GEO)77

Grupul special de operaţiuni al Spaniei a fost creat în 1978, dovedindu-şi eficienţa şi profesionalismul de-a lungul timpului. Grupul dispune de aproximativ 120 de oameni care compun cele 24 de unităţi speciale. Fiecare luptător este instruit în mai multe specialităţi, dar, în cadrul grupei deţine un post bine definit, cum ar fi: expert în armament uşor, pirotehnist, specialist în comunicaţii, scafandru de luptă sau trăgător de elită. 

 

▪ Unitatea Specială de Intervenţii (UEI)78

Garda Civilă spaniolă dispune de o unitate de intervenţie antiteroristă, UEI, subordonată atât ministerului apărării, cât şi celui de interne, precum şi de grupuri de intervenţie antiteroriste independente - GAR (Grupos Antiteroristas Rurales). UEI a fost creată în 1978 şi are competenţe pe întreg teritoriul Spaniei. Misiunile sale specifice constau în eliberarea ostaticilor, lichidarea teroriştilor implicaţi în acte de răpire/sechestrare de persoane, deturnări de avioane, răscoale în penitenciare etc., dar şi în urmărirea şi capturarea deţinuţilor evadaţi din închisori şi asigurarea protecţiei liderilor politici.

UEI a înregistrat succese notabile în eliberarea de ostatici, din capturarea teroriştilor ETA, în descoperirea unor importante cantităţi de explozibili şi armament şi a depozitelor clandestine ale organizaţiilor teroriste locale. 

 

 5.6. Italia

 

■ Principalele măsuri ale guvernului italian privind combaterea terorismului

 

Guvernul acestei ţări a majorat finanţarea bugetară a măsurilor de securitate cu circa 1,5 miliarde de dolari. În baza unui decret de urgenţă adoptat de cabinetul italian au fost îngheţate conturile bancare ale persoanelor suspecte de desfăşurarea de activităţi teroriste. De asemenea, o serie de politicieni şi multe clădiri importante, inclusiv din Vatican, beneficiază de pază sporită, serviciile speciale de la Roma explicând acest lucru prin faptul că Italia este unul dintre centrele culturii europene şi ale civilizaţiei occidentale. După 11 septembrie a.c., în ţară s-a intensificat paza porturilor, a autostrăzilor, a centralelor electrice şi a sistemelor de aprovizionare cu apă. 

 

■ Principalele formaţiuni antiteroriste 

 

▪ GIS (Groupe di Intervention Speciale)79

Trupele de carabinieri dispun de o unitate specializată în lupta antiteroristă, GIS, cu un efectiv de 46 de luptători selecţionaţi din corpul de paraşutişti al carabinierilor, cu baza lângă Lavarno. 

Personalul GIS, specializat pe toate domeniile de luptă, are un nivel de pregătire situat la cele mai înalte standarde mondiale.

 

▪ Nucleul Operativ Central de Securitate (NOCS)80

Cu un efectiv de aproximativ 50 de persoane, NOCS a fost creat în anul 1978, stagiile de pregătire specială a personalului desfăşurându-se la Centrul de Instrucţie al Poliţiei din Abbosanta. Ca şi în cazul GIS-ului, luptătorii din NOCS studiază metodele teroriste de operare, ideologia acestora şi stilul specific de viaţă al teroriştilor, fiind antrenaţi pentru intervenţii de noapte.

Armata de uscat italiană şi marina militară dispun de propriile unităţi antiteroriste. 

 

5.7. Germania

 

■ Principalele măsuri ale guvernului german privind combaterea terorismului

 

Conform primului pachet de măsuri antiteroriste, care a fost aprobat la sfârşitul lunii septembrie a.c., guvernul federal a majorat două taxe de stat, ceea ce a asigurat folosirea unui fond suplimentar în valoare de 3 miliarde de mărci în scopul finanţării structurilor de securitate. În prezent se află în curs de elaborare un al doilea pachet de legi cu privire la lupta împotriva terorismului internaţional. Acesta prevede, printre altele, amendarea a opt legi şi trei hotărâri, care se referă la acordarea dreptului de rezidenţă pe teritoriul german pentru cetăţenii străini. Acest proiect este motivat de faptul că statul este obligat nu numai să depisteze din timp orice ameninţare la adresa securităţii interne, dar să şi facă totul pentru a o preîntâmpina sau, în cel mai rău caz, pentru a reduce riscul pe care-l conţine aceasta.

O altă intenţie a guvernului german este cea privind introducerea în paşapoartele germane a amprentelor digitale şi a altor date biometrice. Astfel, amprentele digitale vor fi introduse şi în cadrul procedurilor de acordare a vizelor de intrare pentru cetăţenii străini. Serviciul federal de frontieră îşi va extinde controlul asupra persoanelor suspecte şi asupra zonei frontaliere. Departamentul de contraspionaj va obţine competenţe prin care va putea să solicite tuturor instituţiilor financiare să ofere date cu privire la operaţiunile de transfer bancar. În afară de aceasta, serviciile de contraspionaj planifică să li se acorde acces la toate datele referitoare la legături realizate prin intermediul serviciilor de telecomunicaţii, al poştei şi al companiilor aeriene. Providerii81 şi companiile de telecomunicaţii vor fi obligate să ofere autorităţilor condiţiile tehnice şi organizatorice pentru ascultarea şi interceptarea mesajelor electronice şi telefonice şi a itinerariului navigaţiei clienţilor lor în Internet. Proiectul de lege propus de ministrul de interne al Germaniei, Otto Shily, ţine seama de realitatea germană şi are drept obiectiv blocarea tuturor căilor de realizare a actelor de terorism internaţional. Acest proiect a suscitat însă şi nenumărate discuţii în cercurile politice şi sociale ale Germaniei deoarece, prin unele articole, ar leza drepturile fundamentale ale omului. 

 

■ Principalele formaţiuni antiteroriste

▪ Comandoul antiterorist GSG-982

Înfiinţarea formaţiunii de luptă antiteroristă GSG-9 a fost aprobată după masacrul din Satul Olimpic şi de pe aeroportul Furstenfeld din München din 1972. În paralel cu aceasta au fost organizate şi la nivelul landurilor formaţiuni de acest gen, respectiv: Comandouri mobile de intervenţie (MEK) sau Comandouri speciale de intervenţie (SEK).

Spre deosebire de formaţiunile speciale ale landurilor, însărcinate cu misiuni de supraveghere şi urmărire (inclusiv cu acţiuni de atac acoperit) orientate în special împotriva unor autori izolaţi, GSG-9 are atribuţii de combatere a grupurilor teroriste de tipul Fracţiunii Armatei Roşii care a operat în Germania. Potrivit instrucţiunilor, GSG-9 trebuie să intre în acţiune în special atunci când se petrec acţiuni violente, răpiri, luări de ostatici, şantaj în scop de extorcare, precum şi în scopul apărării unor personalităţi de stat ori oameni politici.

Până în prezent, GSG-9 a fost utilizat în mod efectiv şi la întreaga sa capacitate numai într-o singură operaţiune. Se apreciază că acest comando special îndeplineşte toate cerinţele de performanţă şi modernitate în ceea ce priveşte personalul, tehnica de luptă din dotare şi concepţia tactic-operativă.

 

▪ Comandourile speciale de intervenţie - SEK83

Aproximativ în aceeaşi perioadă în care lua fiinţă GSG-9, marea majoritate a oraşelor germane îşi constituiau propriile comandouri speciale, cu atribuţii similare celor ale echipei americane SWAT. Membrii acestor unităţi au fost antrenaţi ca trăgători şi contratrăgători de elită, pentru misiuni de intervenţie în caz de răpiri, tactici de asalt, trageri de luptă, tehnici de intrare în obiective, luptă corp la corp şi protecţia personalităţilor. În principal, aceste unităţi sunt folosite pentru efectuarea arestărilor periculoase, pentru paza perimetrelor la întrunirile importante la care participă diverse personalităţi, pentru paza instalaţiilor de interes naţional, pentru salvarea ostaticilor în situaţii “nonpolitice” şi pentru a asigura protecţia oficialităţilor. 

După anul 1995, aceste forţe sunt utilizate atât în misiunile europene şi NATO de menţinere a păcii cât şi în alte situaţii de criză.

 

Alte măsuri privind combaterea terorismului

 

■ Canada

În baza documentelor internaţionale ratificate de Canada şi ţinând cont de recrudescenţa fenomenului terorist la începutul mileniului III, guvernul canadian a propus o serie de măsuri84 privind:

- identificarea, cercetarea şi pedepsirea persoanelor aparţinând grupărilor teroriste; - sporirea atribuţiilor agenţiilor naţionale de securitate; - pedepsirea severă a propagandei xenofobe, rasiste precum şi a discriminării de orice fel. 

■ Japonia

Legea privind măsurile speciale în domeniul antiterorismului a fost trimisă în Dieta japoneză la 29 octombrie 2001. Prin această reglementare se urmăreşte alinierea eforturilor Japoniei la cele desfăşurate de comunitatea internaţională în domeniul combaterii terorismului internaţional.

■ India

La 16 octombrie 2001 guvernul Indiei a aprobat Ordonanţa privind combaterea actelor teroriste, reglementarea cuprinzând măsuri de completare a Legii-cadru privind combaterea terorismului adoptată în anul 2000 şi care conţine referiri speciale privind zona Caşmir. 

 

Anexă

Principalele organizaţii teroriste cunoscute în epoca contemporană85

 

Organizaţii teroriste din Orientul Apropiat

■ Organizaţia Abu Nidal (ANO) 

Data formării: 1974; Număr de membri: 50; Cartier general: Libia; Zona de operaţii: internaţională; Comandament: Sabri Khalil al Bonna (Abu Nidal); Alte nume: Fatah - Consiliul Revoluţionar (FRC), Organizaţia Iunie Negru (BJC), Brigăzile Arabe Revoluţionare (ARB), Organizaţia Revoluţionară a Socialiştilor Musulmani (ROSM), Organizaţia Septembrie Negru (BSC); Sponsori: Siria, Irak, în prezent Libia. 

Obiective politice: - Consideră că lupta armată împotriva Israelului reprezintă o prioritate a mişcării de rezistenţă palestiniene; - Subminează eforturile de negociere a unei păci palestiniano-israeliene prin terorizarea palestinienilor moderaţi şi atacarea ţintelor israeliene în Europa şi Orientul Apropiat; - Ameninţă şi atacă regimurile “reacţionare” din Egipt, Iordania, Kuweit şi Arabia Saudită; - Desfăşoară acţiuni de intimidare a autorităţilor statelor care au arestat membri ai organizaţiei în vederea eliberării lor.

Activitate: Organizaţia Abu Nidal este una dintre cele mai periculoase grupări teroriste, aria sa de operaţii fiind extrem de extinsă. Primele acţiuni semnificative au fost realizate în octombrie 1978 în urma războiului arabo-israelian. Abu Nidal a decis să lupte împotriva moderaţilor, iniţiind atacuri teroriste împotriva intereselor israeliene cât şi împotriva palestinienilor moderaţi (pro-Yasser Arafat) şi a statelor arabe moderate. 

Chiar dacă a fost sponsorizată în trecut de Irak şi Siria, iar în prezent de Libia, organizaţia lui Abu Nidal şi-a menţinut o linie politică proprie, desfăşurând şi activităţi independente. Organizaţia Abu Nidal este solidă din punct de vedere financiar, gruparea teroristă primind ajutoare consistente din partea sponsorilor, o treime din fonduri provenind din şantaj, iar o treime din activităţile economice proprii.

 

■ Organizaţia Al Qaeda 

Data formării: 1988; Lideri: Ossama bin Laden; În perioada retragerii sovietice din Afganistan, liderul organizaţiei şi-a consolidat viziunea asupra unei uniuni a musulmanilor într-o luptă permanentă împotriva puterilor occidentale şi a aliaţilor lor din lumea islamică, calificaţi drept “trădători”. Însă a fost nevoie de patru ani pentru ca serviciile de informaţii occidentale să înceapă să facă legătura între această organizaţie şi atentatele împotriva forţelor americane în Arabia Saudită, în Yemen şi în Somalia. Număr de membri: câteva mii de mujahedini, foşti luptători în Afganistan împotriva ocupaţiei sovietice. Zona de operaţii: internaţională.

Obiectivele politice: - denunţarea prezenţei forţelor americane în Arabia Saudită, pământul celor mai sfinte legături ale Islamului, - eliberarea ţinuturilor palestiniene şi crearea statului Palestina; - eliminarea sprijinului american oferit Israelului.

Activitate: Al-Qaeda este acuzată de Statele Unite că ar fi principalul grup din spatele avioanelor kamikaze din 11 septembrie de la New York şi Washington, dar şi în atentatele cu bombă din 1998 împotriva ambasadelor americane din Kenya şi Tanzania. Potrivit serviciilor antiteroriste ale Departamentului de Stat, reţeaua sauditului a participat la trei atentate cu bombă împotriva soldaţilor americani din Yemen, în decembrie 1992. El a revendicat şi doborârea elicopterelor şi uciderea unui soldat american în Somalia, în 1993.

Anul 1998 a marcat, pentru organizaţie, începutul unui nou proces în plan teologic, care s-a tradus prin legitimarea unui jihad, un “război sfânt” împotriva occidentului. Au urmat o serie de “fatwa”, sau ordine, decrete religioase, din partea liderilor acelor grupuri care doreau să concretizeze chemarea la război. Cea mai importantă a fost cea pronunţată la 20 februarie 1998 de către însuşi bin Laden care anunţa crearea unui “front comun pentru jihad împotriva evreilor şi cruciaţilor”, cu scopul de “a-i ucide pe americani, civili şi militari”. Formarea acestui front, cu bin Laden drept lider şi strateg suprem, a reprezentat îndeplinirea unei sarcini esenţiale. El regrupează grupurile de terorişti susţinuţi de ţări precum Iranul şi Sudanul şi care au acceptat să renunţe la o parte din divergenţele ideologice pentru a duce o luptă unică.

 

■ Partidul muncitorilor din Kurdistan (PKK)

Data formării: 1974; Număr de membri: 4000-5000; Lider: Abdullah Ocalan; Cartier general: nordul Irakului, Turcia; Zona de operaţii: Turcia, Europa, Orientul Mijlociu; Sponsori: Siria, Irak, Iran.

Obiective politice: - înfiinţarea unui stat independent kurd în sud-vestul Turciei;

Activitate: Din 1990, PKK, organizaţie de orientare marxist-leninistă, a desfăşurat o serie de activităţi teroriste pentru atingerea scopului propus: atacarea diplomaţilor turci, răpiri, distrugerea bazei hoteliere a Turciei şi a obiectivelor turceşti din Europa de Vest. După arestarea, în 1999, a lui Abdullah Ocalan, congresul PKK din ianuarie 2000 a hotărât stoparea activităţilor teroriste şi continuarea luptei în plan politic pentru atingerea obiectivului organizaţiei. 

 

■ Frontul Democratic de Eliberare a Palestinei (DFLP)

Data fondării: 1969; Număr de membri: 500; Cartier general: în trecut Siria, în prezent, necunoscut; Zona de operaţii: Liban şi Israel; Lideri: Naif Ha Watmeh, Zassir Abed Rabbu, Abu Leila, Abu Adnan; Alte nume: Frontul Democratic Popular de Eliberare a Palestinei (PDFLP); Sponsori: Siria; desfăşoară şi activităţi independente.

Obiective politice: - Schimbarea pe cale revoluţionară a lumii arabe, vizând în special monarhiile conservatoare, considerând aceasta o etapă obligatorie în rezolvarea problemei palestiniene; - Afirmarea constantă a “ostilităţii şi a rezistenţei sale” la politica americană din regiune, se manifestă în sprijinul nealinierii, afirmându-şi solidaritatea cu toate mişcările naţionale de eliberare care luptă contra imperialismului şi rasismului.

Activitate: DFLP este o organizaţie de orientare marxist-leninistă şi pro-sovietică. Liderii săi consideră că obiectivele palestiniene nu pot fi obţinute fără o revoluţie a clasei muncitoare care trebuie educată conform socialismului “adevărat” pentru a fi capabilă de luptă.

Cu toate că a rămas membru în Comitetul Executiv al Organizaţiei pentru Eliberarea Palestinei (PLO), DFLP a început, după 1980, să coopereze activ cu extremiştii palestinieni, anti-Yasser Arafat. Operaţiunile DFLP au avut întotdeauna loc în interiorul Israelului sau în teritoriile ocupate. Organizaţia şi-a antrenat membrii în fosta URSS şi Cuba. DFLP se află în contact cu Frontul Sandinist de Eliberare din Nicaragua (în prezent în opoziţie).

 


 ■ Organizaţia Fatah

Data formării: 1957; Număr de membri: 6000 în Liban, 5000 dispersaţi în întreaga lume; Cartier general: Tunis. Organizaţia dispune de birouri oficiale în Algeria, Liban, Irak, Sudan şi Yemenul de Sud; Zona de operaţii: internaţională, în special ţinte israeliene din Israel, Liban şi teritoriile ocupate; Lideri: Yasser Arafat şi Salah Khalaf, şeful serviciilor de securitate ale Fatahului; Alte denumiri: Fatah a folosit numele de Organizaţia Septembrie Negru din 1971 până în 1974, precum şi numele de acoperire Al-Asifa până în 1965; Sponsori: Organizaţia pentru Eliberarea Palestinei (PLO), palestinienii din străinătate, majoritatea statelor arabe (până la războiul din Golf), China, URSS (până în 1990) şi în trecut, majoritatea statelor fost comuniste. 

Obiective politice: - Crearea unui stat independent palestinian; la început militând pentru eliberarea întregii Palestine istorice, iar mai recent acceptând ideea unui stat în Gaza; - Recunoaşterea Organizaţiei pentru Eliberarea Palestinei (PLO) ca unic reprezentant legitim al poporului palestinian.

Activitate: Organizaţia Fatah a devenit operaţională în 1959 şi a debutat cu acţiuni contra Israelului începând cu ianuarie 1965. Dificultăţile implicate de realizarea unor atacuri contra Israelului din Iordania şi Egipt au făcut ca organizaţia Fatah să recurgă la terorism, începând cu 1971. Strategia grupării privind folosirea terorismului internaţional s-a schimbat odată cu terminarea războiului arabo-israelian din 1973. Invazia israeliană din Liban (1982) a dat o lovitură puternică organizaţiei, acţiunile sale diminuând în intensitate. 

 

■ Organizaţia Hezbollah (Jihadul islamic)

Data formării: 1983; Număr de membri: 3000 de membri permanenţi din care 500 implicaţi în activităţi teroriste; Cartier general: Beirutul de Vest şi valea Bekaa - Liban; Zona de operaţii: Orientul Apropiat şi Europa; Lideri: Consiliul Consultativ care se subordonează liderilor iranieni; Conducători oficiali: Husayn Musawi, Abbas Musawi, Subhi Tufayli, Muhammed Rad, Naim Oasim, Muhammed Fennish; Liderul spiritual: Muhammed Husayn Fadlallah; Alte nume: Jihadul islamic, Partidul lui Dumnezeu, Organizaţia Revoluţionară a Justiţiei, Organizaţia oprimaţilor; Sponsor: Iran. 

Obiective politice: - Constituirea pe cale revoluţionară a unui stat şiit islamic în Liban după modelul Iranului; - Eliminarea influenţei nonislamice şi forţarea occidentalilor să părăsească regiunea; - Transformarea acestei mişcări, în mod instituţionalizat, ca principală mişcare islamică din Liban.

Activitate: Hezbollah este o organizaţie politică, socială şi militară care militează pentru instalarea în Liban a unui regim identic cu cel instalat de Ayatollahul Khomeyni în Iran. Membrii Hezbollah manifestă o ură intensă împotriva tuturor celor ce nu sprijină ideologia şiită. Terorismul reprezintă pentru Hezbollah o tactică de promovare a obiectivelor politice şi religioase. 

Hezbollahul şi Garda Revoluţionară Iraniană acţionează în strânsă legătură în acţiunile teroriste. Din acest motiv, Hezbollah doar rareori a revendicat acţiuni teroriste, iar atunci când o face, foloseşte numele de Jihadul islamic.

 

■ Organizaţia Luptei Armate Arabe (OAAS)

Data formării: 1978; Număr de membri: necunoscut; Cartier general: Libia şi Siria; Zona de operaţii: Europa şi Orientul Apropiat; Lider: Carlos (Ilych Ramirez Sanchez); Alte nume: Carlos Apparat; Sponsori: Frontul Popular de Eliberare a Palestinei (PFLP) şi Libia. 

Obiective politice: - Promovarea terorismului în sprijinul general al mişcărilor revoluţionare arabe; - Folosirea terorismului împotriva Europei de Vest ca ripostă la “politica antiarabă” practicată de ţările vestice în Orientul Apropiat; 


Activitate: Carlos a fost recrutat de PFLP în Liban la începutul anilor 1970, servind în gruparea europeană a acestei organizaţii. El a avut legături stânse şi cu PFLP-Grupul de operaţii speciale (PFLP-SOS) din Liban, în perioada ultimei decade a anilor '70. A fost unul dintre principalii instructori ale celor trei grupări care s-au format în 1978 - PFLP-comandamentul special (PFLP-SC), Fracţiunea Armatei Revoluţionare Libaneze (LARF) şi Organizaţia 15 Mai. 



OAAS a devenit cunoscută în 1983 după o serie de atacuri împotriva intereselor franceze. Acţiunile teroriste revendicate sub numele de OAAS au încetat în ianuarie 1984, dar gruparea Carlos Apparat funcţionază încă, acordând asistenţă atât grupărilor teroriste europene cât şi celor din Orientul Apropiat. 

 

■ Frontul de Eliberare Palestinian (PLF)

Data formării: 1977 (împărţit în alte grupări în 1982 şi 1984); Număr de membri: 800 (în cele trei fracţiuni); Cartier general: o fracţiune (Talat Yaqub) în Siria, alta (Abu al Abbas) în Irak, iar a treia (Abd al Fatah Ghanem) în Libia; Zona de operaţii: Liban, Israel şi Europa: Lideri: Muhammed Abu al Abbas, Abd at Fatah Ghanem şi Talat Yaqub, fiecare conducând câte o fracţiune; Alte nume: Frontul pentru Eliberare a Palestinei (FLP); Sponsori: Siria, Libia, Irak.

Obiective politice: - Fracţiunile conduse de Talat Yaqub şi Abd al Fatah Ghanem se opun lui Yasser Arafat pe care nu îl doresc lider al OEP. Cea de-a treia fracţiune, condusă de Muhammed Abu Abbas îl sprjină pe Y. Arafat, dar s-a opus unor măsuri de pace iniţiate de acesta; - Toate cele trei fracţiuni militează pentru desfiinţarea statului Israel, terorizarea Israelului prin atacuri purtate pe teritoriul său şi pentru crearea unui stat palestinian independent în locul Israelului.

Activitate: PLF şi-a stabilit cartierul general la Damasc, în Siria, dar a beneficiat şi de sprijinul Irakului. Recunoscut ca grup independent, a fost primit în Consiliul Naţional Palestinian în 1981. Din punct de vedere operaţional, PLF este una dintre cele mai profesioniste organizaţii teroriste. 

 

■ Frontul Popular de Eliberare a Palestinei (PFLP)

Data formării: 1967; Număr de membri: 1000; Cartier general: în trecut în Siria; Zona de operaţii: Europa, Orientul Mijlociu; Lider: George Habash; Sponsori: Yemenul de Sud, Libia.

Obiective politice: - Eliberarea Palestinei prin luptă armată şi instituirea unui guvern marxist-leninist în Palestina; - Opoziţia faţă de toate eforturile de negociere a problemei palestino-israeliană. 

Activitate: PFLP s-a format după înfrângerea arabilor în războiul din 1967. George Habash a creat PFLP din alte trei grupuri independente: Mişcarea Naţionalistă Arabă “Eroii Reîntoarcerii”, Frontul Naţional de Eliberare a Palestinei şi Frontul Independent de Eliberare a Palestinei. 

PFLP s-a dovedit, de la început, ca una dintre cele mai violente grupări teroriste palestiniene, militând pentru păstrarea de contacte strânse cu alte organizaţii marxiste. Gruparea a desfăşurat acţiuni cu impact în mass-media prin atacuri asupra populaţiei civile, reputaţia de asasini cruzi ai membrilor fiind construită pe baza aceleiaşi strategii.

Din cauza inflexibilităţii ideologice, a disputelor interne şi a conflictelor personale, PFLP s-a divizat în mai multe grupuri dintre care PFLP - Comandamentul General (PFLP-GC) şi Frontul Democratic de Eliberare a Palestinei (DFLP).

 

■ Frontul Popular de Eliberare a Palestinei - Comandamentul General (PFLP-GC) 

Data formării: 1968; Număr de membri: 500; Cartier general: Siria; Zona de operaţii: Orientul Mijlociu, în special Liban, Iordania şi Israel; Lider: Ahmad Jibril.

Obiective politice: - Desfiinţarea statului israelian şi crearea în locul lui a unui stat palestinian independent; - Terorizarea cetăţenilor israelieni, în special a celor din zonele de frontieră şi din teritoriile ocupate; - Oponenţă faţă de orice fel de moderaţie faţă de cauza palestiniană. 

Activitate: Organizaţia PFLP-GC este cunoscută pentru profesionalismul său în probleme militare, dezvoltând imense capacităţi de infiltrare terestră, aeriană şi maritimă. Arsenalul PFLP-GC include şi armament sofisticat ca rachete sovietice, artilerie grea, avioane uşoare, planoare cu motor etc.

PFLP-GC cooperează cu alte grupări teroriste internaţionale ca Armata Secretă de Eliberare a Armeniei sau cu grupări teroriste europene care şi-au trimis membri în Liban la instrucţie.

 

Altele organizaţii cu activitate redusă în ultimul deceniu sau care se află în reorganizare:

■ Organizaţia Arabă 15 Mai - Data formării: 1979; Obiective politice: Distrugerea Israelului.

■ Fracţiunea Armatei Revoluţionare Libaneze (LARF) - Data formării: 1979; Zona de operaţii: Europa, Liban; Obiective politice: Crearea unui stat marxist-leninist în Liban.

■ Frontul Popular Combatant (PSF) - Data formării: 1967; Zona de operaţii: Liban şi teritoriile ocupate de Israel; Obiective politice: Chemarea la luptă armată pentru eliberarea Palestinei, distrugerea Israelului şi crearea unui stat democratic pe cuprinsul întregului teritoriu al Palestinei din perioada mandatului britanic. 

■ Saiqa - Data formării: 1968; Zone de operaţii: Orientul Apropiat, Europa; Obiective politice: Găsirea unor mijloace de control şi influenţare a mişcării palestiniene de către Siria precum şi distrugerea Israelului şi înlocuirea sa cu un stat prosirian. 


 

Organizaţii teroriste din Europa

 

■ Armata Secretă Armeană de Eliberare a Armeniei (ASALA) 

Data formării: 1975; Număr de membri: necunoscut; Cartier general: necunoscut; Zone de operare: internaţională; Lideri: Monte Melkonian; Alte nume: ASALA-Mişcarea Revoluţionară ASALA-Militară; Sponsori: relaţii probabile cu grupările palestiniene Abu Nidal, cu grupările separatiste kurde şi cu Siria.

Obiective politice: - Folosirea violenţei revoluţionare pentru a forma stoparea “exploatării, represiunii şi terorii colonialismului turcesc”, a “imperialismului NATO” şi a sionismului; - Atacarea instituţiilor şi reprezentanţilor statului turc, oriunde în lume şi lovirea ţărilor care sprijină Turcia; - Afirmarea socialismului ştiinţific ca doctrină politică a patriei armene reconstruite; - Transformarea Armeniei sovietice în bază de luptă revoluţionară contra Turciei.

Activitate: ASALS este o grupare teroristă transnaţională, creată pe baze etnice, cu o ideologie marxist-leninistă care îşi exprimă solidaritatea cu toate mişcările de stânga şi separatiste din întreaga lume. Obiectivul ei principal îl constituie restabilirea Armeniei istorice, într-o zonă care include estul Turciei, nordul Iranului şi Armenia post-sovietică. ASALA militează, de asemenea, pentru forţarea Turciei să recunoască genocidul practicat împotriva armenilor în Imperiul Otoman şi încetarea discriminărilor faţă de armeni.

Pentru realizarea acestor obiective, ASALA a comis o serie de atentate teroriste, activităţile acesteia fiind delimitate în două faze operaţionale. În timpul primei faze, gruparea a atacat personalul diplomatic turc pentru a atrage atenţia asupra problemei armenilor şi în vederea câştigării de aderenţi printre armeni. În faza a doua, ASALA şi-a extins operaţiile şi împotriva ţintelor “imperialiste” din Europa de Vest. 

 

■ Patria Bască şi Libertatea (ETA) 

Data formării: 1959; Număr de membri: 200; Cartier general: provincii basce din Spania şi Franţa; Zona de operaţii: Spania şi Franţa; Lideri: Jose Antonio Urruticoeehea Bengoecha, Francisco Mugica Garmendia, Santiago Arrospide Sarasola, capturat în 1987 în Franţa, Javier Maria sau Francisco Javier Larreategui Cuadro; Jose Javier Zaba şi Elay Uriate Diaz de Genero. Sponsori: necunoscuţi.

Obiective politice: - Înfiinţarea unui stat basc independent; - Provocarea unei crize economice în regiunea bască prin terorizarea oamenilor de afaceri din regiune. 

Activitate: ETA este una dintre cele mai vechi organizaţii teroriste din Europa. Cu toate că liderii ETA sunt marxişti, majoritatea membrilor s-au raliat la organizaţie din motive naţionaliste.

În momentul de faţă, ETA este compusă din mai multe fracţiuni între care există un relativ consens, păstrându-şi identitatea proprie. Cea mai agresivă fracţiune este ETA-aripa militară (ETA-M) care militează pentru o campanie teroristă violentă contra guvernului spaniol. 

De obicei, ETA vizează oficialităţile guvernului spaniol, membri ai seviciilor de securitate şi ai armatei. Grupul a acţionat însă şi împotriva facilităţilor economice şi guvernamentale, ducând şi campanii de intimidare a turismului. ETA este bănuită de provocarea a peste 500 de asasinate, începând cu 1968, fiind una dintre cele mai violente grupuri din Europa. 

Legăturile internaţionale ale ETA sunt extinse. Se cunosc conexiunile cu Armata Republicană Irlandeză (IRA), având cu aceasta multe similitudini. În trecut, membrii ETA au fost instruiţi în taberele de antrenament teroriste din Orientul Apropiat şi din Cuba. 

 

■ Acţiunea Directă (AD)

Data formării: 1979; Număr de membri: necunoscut; Cartier general: Paris, Lyon; Zona de operaţii: Franţa, Belgia; Lideri: Jean-Mark, Rouillon, Nathalie Menigon, Joelle Aubran, Georges Ciprian, Regis Schleicher, Max Frerot, Frederic Oriach, Andre Olivier (arestat în 1986), Eric Moreau; Sponsori: necunoscuţi.

Obiective politice: - Ruinarea societăţii prin acţiuni directe de distrugere a instituţiilor şi oamenilor care le deservesc, bazându-se pe forţa populară; - Pregătirea confruntării de clasă dintre mase şi “imperialismul vestic”; - Oponenţa la prezenţa americană pe continent care este privită ca “americanizarea” Europei; - Executarea de atacuri în sprijinul cauzei “antiteroriste”.

Activitate: AD îşi are originile în grupurile radicale franceze din anii '70, cum ar fi Grupul de Acţiune Revoluţionară Internaţională (GARI) şi Nucleele Armate pentru Autonomie Populară (NAPAP). Aceste grupări au recurs ocazional la terorism, dar nu au dovedit niciodată capacitatea organizaţională şi de operare proprii organizaţiei Acţiunea Directă.

Se bănuieşte că AD s-a divizat în două aripi, una internaţională şi una locală, cea din urmă fiind mai puţin violentă. Aripa internaţională, cu sediul la Paris şi, după caz, în Belgia are la activ mai multe atentate sofisticate. Aripa locală preferă ţintele “exclusiv” franceze, aruncând în aer clădiri, în general nelocuite. AD şi-a finanţat acţiunile în primul rând cu ajutorul devalizării băncilor, folosindu-se de o gamă variată de arme şi exploziv în timpul atacurilor sale. Aripa internaţională a AD este aliată cu Fracţiunea Armata Roşie (Germania) şi probabil cu Celulele Comuniste Combatante (Belgia), împreună cu care a format Frontul Armat Antiimperialist. 

AD este suspectată de a avea contacte cu alte grupări teroriste europene şi din Orientul Apropiat, cel mai probabil cu Brigăzile Roşii italiene, Armata Republicană Irlandeză şi cu Fracţiunea Armatei Revoluţionare Libaneze.

 

■ Armata Naţională Irlandeză de Eliberare (INLA)

Data formării: 1975; Număr de membri: sub 20; Cartier general: Dublin; Zona de operaţii: Belfast şi Londra; Lideri cunoscuţi: Dominic McGlinchez, Gerard Stevenson, Thomas Power (ucişi în 1987), Harry Flznu (arestat în Franţa în 1986); Sponsori: necunoscuţi.

Obiective politice: - Formarea unei Republici Socialiste a Irlandei alcătuită din 32 de provincii; - Eliminarea cetăţenilor britanici din Irlanda de Nord prin mijloace violente şi răsturnarea guvernului ales din Republica Irlanda.

Activitate: INLA este aripa militară a Partidului Republican Socialist Irlandez (IRSP), o fracţiune politică a Armatei Republicane Irlandeze Oficiale (OIRA). În primii ani după crearea sa, INLA a cooperat cu ambele fracţiuni (OIRA şi PIRA) ale Armatei Republicane Irlandeze. 

În Irlanda de Nord, operaţiile tipice ale INLA includ plasarea de bombe şi folosirea armelor de foc împotriva soldaţilor britanici, a membrilor forţelor de securitate ale Irlandei de Nord, oficialilor guvernamentali din Ulster, membrilor partidelor politice loialiste şi a grupărilor paramilitare ale acestora. 

Jafurile băncilor, terenurilor şi şantajul constituie sursa principală de finanţare a INLA, zona de acţiune cuprinzând Ulsterul şi Republica Irlanda. Gruparea nu dispune de finanţare din străinătate.

Există dovezi privind contactele cu Celulele Revoluţionare din Germania (RZ) şi cu Acţiunea Directă (AD) din Franţa. În concordanţă cu ideologia marxistă, INLA şi-a exprimat solidaritatea cu foarte multe mişcări de eliberare naţională şi grupări teroriste din lume.

 

■ Armata Republicană Irlandeză – aripa provizorie (PIRA)

Data formării: 1970; Număr de membri: 200-400; Cartier general: Irlanda de Nord, Republica Irlanda de Nord şi Republica Irlanda; Zone de operaţii: în primul rând Irlanda de Nord, ocazional Anglia şi Europa continentală; Lideri: Gerry Adams, Martin Mc. Quiness; Alte nume: Provos; Sponsori: Libia; 

Obiective politice: - Constituirea unei Irlande unite sub un regim socialist; - Eliminarea sprijinului britanic pentru Irlanda de Nord, scoaterea acesteia din componenţa Regatului Unit printr-o campanie teroristă de uzură; - Convingerea comunităţii irlandeze din străinătate să sprijine PIRA. 

Activitate: Din momentul separării Irlandei de Nord de Republica Irlandeză, în momentul când aceasta din urmă şi-a căpătat independenţa în 1921, minoritatea romanocatolică din Irlanda de Nord a protestat contra discriminării susţinute de guvernul proprotestant, militând pentru unificarea Irlandei atât prin mijloace violente cât şi prin mijloace paşnice. La sfârşitul anilor '60, o puternică campanie de dobândire a drepturilor civile pentru catolici a prilejuit ample confruntări politice şi ocazional, proteste violente. În 1969, Armata Republicană Irlandeză aflată într-o relativă pasivitate, s-a despărţit în două aripi - Oficială (OIRA) şi Provizorie (PIRA).

Majoritatea aderenţilor PIRA sunt naţionalişti irlandezi tradiţionali. Ei sunt tot mai mult contestaţi de liderii mai tineri, proveniţi din Irlanda de Nord, care au tendinţe radicale de stânga. Aceştia sunt iniţiatorii politicii “dinamitei şi ai urnei de vot” după care PIRA continuă campania teroristă, promovând, în acelaşi timp, eforturi în domeniul politic, prin intermediul partidului Sinn Fein care urmăreşte să devină forţa politică legitimă atât în Irlanda de Nord cât şi în Republica Irlanda.

Terorismul practicat de PIRA urmăreşte convingerea populaţiei din Irlanda de Nord şi Anglia de a face presiuni asupra guvernului britanic, forţându-l să se retragă din Irlanda de Nord. Liderii PIRA au optat pentru un lung război de uzură, în speranţa că pierderile economice şi costul prohibitiv, împreună cu stigmatizarea internaţională ataşată prezenţei britanice în Irlanda de Nord vor produce retragerea britanică din Ulster, teroriştii admiţând că o victorie militară este improbabilă.

PIRA şi-a propus din start să producă cât mai multe victime. Aproape 2000 de persoane au fost ucise iar un număr şi mai mare au fost rănite. Metodele PIRA includ detonarea de bombe, atacuri cu arme de foc, bombardamente cu rachete şi mortiere etc. 

Celulele (Unităţi de Serviciu Activ-ASU) sunt compartimentate, membrii lor cunoscându-şi numai camaradul care îi transmite ordinele. Celulele sunt specializate funcţional în culegere de informaţii, trăgători de elită, grupe de execuţie, minări şi jafuri, fiind capabile să acţioneze pe cont propriu în zonele proprii de acţiune, îngreunând posibilităţile de ripostă ale forţelor de securitate.

În afara legăturilor cu Libia, PIRA pare să aibă legături cu alte organizaţii teroriste: ETA cu care se apreciază că are strânse legături încă din 1970 şi Celulele Revoluţionare (Germania), PIRA având structuri de sprijin puternice în Germania, Olanda şi Belgia.

 

■ Adevărata IRA (RIRA)

Data formării: 1998; Număr de membri: 70; Cartier general: Irlanda de Nord; Zone de operaţii: Irlanda de Nord, Irlanda, Anglia; Lideri: Mickey McKevitt, Bernadette Sands-McKevitt; Sponsori: Libia, simpatizanţi din SUA; 

Activitate: Gruparea s-a desprins din PIRA, liderii săi opunându-se procesului de pace din Ulster iniţiat de partidul Sinn Fein. Aceştia au ca principal obiectiv unificarea celor două state: Irlanda şi Irlanda de Nord. 

 

■ Fracţiunea Armata Roşie (RAF)

Data formării: 1968; Număr de membri: 20-30 de membri permanenţi; Cartier general: Germania; Zone de operaţii: în principal zona de vest a Germaniei; Lideri: Dispune de o conducere colectivă printre care: Barbara Mazer, Juge Viett, Sigrid Sternbeck, Tomas Somin, Wolfgang Grams, Hort Mezer, Birgit Mogefeld, Silke Mazer-Witt, Susanne Albrect; Alte nume: Baader Meinhof Commando, Grupul Baader-Meinhof; Sponsori: necunoscuţi. 

Obiective politice: - Distrugerea capitalismului apusean cu ajutorul terorismului şi accelerarea generalizării sistemului marxist; - Folosirea terorismului pentru distrugerea solidarităţii germano-americane, în special prin atacarea “ţintelor” americane din Germania; - Folosirea actelor de terorism în încercarea de a obliga autorităţile germane să elibereze teroriştii RAF aflaţi în detenţie.

Activitate: RAF a apărut ca mişcare studenţească antirăzboinică în anii '60. Numele original al organizaţiei a fost Baader-Meinhof, grupul fiind dedicat acţiunilor teroriste contra orânduirii statale, atentatele teroriste fiind considerate un stimulent în procesul de cucerire a puterii şi instaurarea unei orânduiri marxiste universale.

Generaţia actuală a membrilor RAF are o ideologie marxist-leninistă. RAF se consideră a fi o parte a mişcării internaţionale ce luptă pentru declanşarea revoluţiei mondiale, singura formă de luptă capabilă să distrugă lumea capitalistă.

Majoritatea liderilor RAF au o educaţie solidă, fiind licenţiaţi în medicină, drept sau în domeniul tehnic. Organizarea RAF constă într-o structură etajată pe mai multe nivele. “Grupul de şoc” constă din 20-30 de combatanţi care trăiesc în clandestinitate şi participă la cele mai periculoase acţiuni teroriste. Autorităţile germane consideră că acest grup de conducere dirijează şi operaţiile “militanţilor ilegali” care se ocupă de plasarea de bombe sau atacuri mai puţin importante. 

În anii '70 mai mulţi membri RAF au fost instruiţi în Orientul Mijlociu, sponsorizaţi de teroriştii palestinieni. RAF menţine contacte cu grupări teroriste şi indivizi neafiliaţi din Franţa, Danemarca, Belgia, Olanda, Elveţia, Irlanda, Italia, Spania şi SUA.

Ţintele predilecte ale RAF îi includ pe reprezentanţii oficiali ai statului german, ai complexului militar industrial, sau membri ai armatei americane, staţionaţi în Germania.

RAF dispune de un arsenal complex de armament incluzând arme uşoare de foc, mitraliere, grenade, aruncătoare de grenade reactive (RPG7), dovedind profesionalism în manufacturarea de explozibili artizanali.

 

■ Brigăzile Roşii (BR)

Data formării: 1970; Număr de membri: 50-75 de membri permanenţi; Cartier general: Roma, Napoli, Genova, Milano şi regiunea Toscana din centrul Italiei; Zone de operaţii: Italia; Lideri: Majoritatea conducătorilor cunoscuţi ai BR sunt în închisoare, iar liderii actuali sunt practic necunoscuţi; Sponsori: necunoscuţi.

Obiective politice: - Distrugerea guvernului italian; - Opoziţia faţă de prezenţa NATO prin crearea de teamă printre membrii personalului NATO din Italia; - Purtarea de campanii teroriste împotriva “corporaţiilor multinaţionale imperialiste”.

Activitate: Brigăzile Roşii au fost de la început una din cele mai periculoase organizaţii teroriste europene. Ele au condus numeroase operaţiuni de răpire, acestea fiind tacticile teroriste favorite ale organizaţiei. Ţintele alese cu precădere provin din pătura superioară italiană, considerată “opresor al societăţii”. Atacurile asupra oamenilor de afaceri, membrilor poliţiei judiciare, asupra magistraţilor şi activiştilor unor partide politice au fost atent planificate şi executate cu profesionalism.

BR a apărut prin concentrarea aripii ultraradicale a mişcării “laburiste” italiene. Deşi iniţial ţinta declarată a BR o constituia distrugerea structurilor statului italian, începând cu 1981, Brigăzile Roşii au declarat “război” contra NATO, iar începând cu 1984 şi-au exprimat solidaritatea cu grupările teroriste din Orientul Apropiat.

Structura organizaţională a Brigăzilor Roşii este bănuită de a fi celulară şi extrem de compartimentată, pentru a favoriza o mai bună securitate a membrilor, precum şi capacitatea de acţiune independentă a diferitelor unităţi combatante ale organizaţiei.

Două fracţiuni par să se fi dezvoltat în cadrul BR, începând cu 1984, fracţiunea dominantă, militaristă - Partidul Comunist Luptător (PCC) - constituind forţa organizaţiei. Această fracţiune are o ideologie leninistă, care consideră că atentatele teroriste sunt singurele acţiuni capabile să deschidă drumul revoluţiei. Cealaltă fracţiune Uniunea Luptătorilor Comunişti (UCC) reprezintă o minoritate care consideră că o revoluţie nu este posibilă decât dacă proletariatul a fost suficient îndoctrinat politic în direcţia sprijinirii acţiunii revoluţionare. 

BR au avut contacte cu Fracţiunea Armata Roşie (RAF) din Germania şi cu Acţiunea Directă (AD) din Franţa. Membri ai BR au fost arestaţi în Franţa, în compania unor terorişti provenind din AD. BR întreţine legături cu grupările teroriste palestiniene, cu Armata de Eliberare Libaneză, precum şi cu serviciile secrete iugoslave. 

 

■ Organizaţia Revoluţionară 17 Noiembrie

Data înfiinţării: 1975; Număr de membri: 20-25; Cartier general: Atena; Zona de operaţii: Atena; Lideri: necunoscuţi; Sponsori: necunoscuţi.

Obiective politice: - Forţarea retragerii Greciei din NATO, înlăturarea prezenţei militare SUA din Grecia, eliminarea prezenţei militare turceşti din Cipru şi ruperea legăturilor cu Comunitatea Economică Europeană; - Opoziţia faţă de imperialism şi capitalism. 

Activitate: Începând cu prima acţiune în decembrie 1975 când şi-a asumat responsabilitatea pentru asasinarea unui ofiţer american ataşat la ambasada SUA din Atena, 17 Noiembrie s-a dovedit a fi una dintre cele mai ucigătoare grupări teroriste din Europa. 

Având o orientare marxistă, virulent antiamericană, gruparea a organizat atacuri asupra unor ţinte greceşti considerate că se opun revoluţiei şi împotriva personalului american care lucrează pe teritoriul Greciei.

Atacurile organizate de 17 Noiembrie sunt aproape exclusiv duse sub forma unor ambuscade, echipele teroriste numărând 2-3 membri. Până în anul 1989, nici un membru al organizaţiei 17 Noiembrie nu a fost arestat în cei peste 13 ani de campanii teroriste.

Începând cu 1988-1989, frecvenţa atacurilor acestui grup a crescut considerabil mărindu-se şi baza operaţională a organizaţiei 17 Noiembrie. 

 

Alte organizaţii cu activitate redusă în ultimul deceniu sau care se află în reorganizare:

■ Grupul Antifascist de Rezistenţă “1 Octombrie” (GRAPO) - Data formării: 1975; Zona de operaţii: Spania; Obiective politice: Răsturnarea violentă a guvernului spaniol, crearea unui stat marxist precum şi eliminarea bazelor NATO. 

■ Iraultza - Data formării: 1982; Zona de operaţii: provincii basce din Spania; Obiective politice: Crearea unui stat basc independent, marxist.

■ Celulele Comuniste Combatante (CCC) - Data formării: 1984; Zona de operaţii: Belgia; Obiective politice: Desfiinţarea Organizaţiei Tratatului Atlanticului de Nord (NATO). 

■ Comandourile Justiţiei Genocidului Armean (JCAG) - Data formării: 1975; Zona de operaţii: internaţională; Obiective politice: Reînfiinţarea unei Republici Independente Armene, care a existat pentru scurt timp în estul Turciei după primul război mondial.

■ Forţele Populare 25 aprilie (FP-25) - Data formării: 1980; Zona de operaţii: Portugalia; Obiective politice: Răsturnarea prin mijloace violente a guvernului portughez, crearea unui stat marxist, desfăşurarea de acţiuni violente faţă de prezenţa SUA şi NATO în Portugalia; 

■ Celulele Revoluţionare (RZ) - Data formării: 1973; Zona de operaţii: Germania; Obiective politice: Crearea unei presiuni continue asupra prezenţei militare americane din Germania, prin atacuri teroriste, în scopul de a crea frică şi suspiciune în rândul personalului american.

■ Lupta Populară Revoluţionară (ELA) - Data formării: 1973; Zona de operaţii: Atena; Obiective politice: Forţarea retragerii Greciei din NATO şi eliminarea prezenţei militare SUA din Grecia;

■ Luptătorii Croaţi pentru Libertate (CFF)

■ Clubul Charles Martel - Zona de operaţii: Franţa.

■ Fane Fne - Zona de operaţii: Franţa.

■ Grupul militar-sportiv Hoffman - Zona de operaţii: Germania.

■ Ordine Nuovo - Zona de operaţii: Italia.

 

Organizaţii teroriste din America Latină

 

■ Frontul de Eliberare Naţională Farabundo Marti (FMLN) 

Data formării: 1980; Număr de membri: 7500; Cartier general: El Salvador, Nicaragua; Zona de operaţii: Salvador, unele operaţii limitate în Honduras; Lideri: Joaquin Villalobos, Jorge Shafick Handal, Leonel Gonzales, Eduardo Sancho Castaneda şi Francisco Jovel - fiecare reprezentând câte un grup component al frontului; Sponsori: Nicaragua, Cuba, URSS (până la disoluţia acesteia), Vietnam. 

Obiective politice: - Declanşarea şi susţinerea unui război de uzură împotriva guvernului ales din Salvador, provocând răsturnarea şi înlocuirea lui cu un guvern de stânga, procubanez şi anti-SUA; - Sabotarea sprijinului SUA şi crearea unei opoziţii interne în SUA faţă de politica americană şi faţă de prezenţa SUA în Salvador. 



Activitate:
 FMLN este o organizaţie-umbrelă formată din 5 grupuri insurgente care au o ideologie marxist-leninistă şi o orientare procubaneză: Armata Populară Revoluţionară (ERO), Forţele Populare de Eliberare Farabundo Marti (FPL), Forţele Armate Naţionale de Rezistenţă (FARN), Partidul Revoluţionar al Muncitorilor din America Centrală (PRTC) şi Forţele Armate de Eliberare a Partidului Comunist Salvadorian (FAL). Această alianţă a fost promovată de Cuba în 1980 cu scopul de a crea o mişcare insurgentă mai puternică.

Membrii organizaţiei au primit instrucţia necesară la bazele de antrenament din Nicaragua şi Cuba. Aria de desfăşurare a activităţilor FMLN este largă, incluzând gherila în zonele rurale şi coordonarea acesteia cu aripa politică a organizaţiei, Frontul Revoluţionar Democratic (FDR). La fel ca şi celelalte grupări teroriste latino-americane, FMLN recurge la răpiri în vederea obţinerii de răscumpărări, precum şi la încasarea de “taxe revoluţionare” de la oamenii de afaceri şi cetăţenii din zonele unde operează, organizaţiile şi fundaţiile de întrajutorare constituind o altă importantă sursă de venituri.

 

■ Mişcarea 19 aprilie (M-19)

Data formării: 1970 - prima operaţiune a fost revendicată în 1974; Număr de membri: 1000; Cartier general: Columbia; Zona de operaţii: M-19 are două fronturi de luptă în Columbia; Lideri: Carlos Leon-Gomez, Antonio Navarro, Otty Patino; Sponsori: Cuba, Nicaragua şi într-o mai mică măsură Libia.

Obiective politice: - Orientare declarat populistă care insistă pe “lupta poporului columbian contra burgheziei autohtone şi imperialismului american”; - Impunerea de taxe revoluţionare producătorilor de droguri cu care cooperează ocazional în cazurile în care au interese comune.

Activitate: Gruparea şi-a luat numele după data la care fostul preşedinte al Columbiei, generalul Gustavo Rajos Pinilla, a pierdut alegerile electorale, adoptând ca dată oficială de fondare 19 aprilie 1970. 

M-19 s-a dezvoltat rapid între anii 1977-1978, crescându-şi potenţialul şi lărgindu-şi şi aria de acţiune, ca urmare a instruirii membrilor săi la organizaţiile teroriste Montoneros din Argentina şi Tupamaros din Uruguay, precum şi în Cuba şi Libia.

Acţiunile întreprinse de M-19 includ atacarea de oraşe, de garnizoane ale armatei, precum şi atentate contra oficialităţilor militare şi ale poliţiei. M-19 a recurs şi la atacuri contra intereselor americane în regiune. 

 

■ Armata Naţională de Eliberare (ELN)

Data formării: 1964; Număr de membri: sub 1000; Cartier general: Columbia; Zona de operaţii: zona graniţei columbiano-venezuelene; Lideri: Manuel Perey Martiney şi Nicolas Rodriguez Bautista; Sponsori: probabil Cuba. 

Obiective politice: - Ducerea unei politici antiamericane şi marxist-leniniste; - Organizarea de acţiuni anticapitaliste şi anti-“naţional burgheze”; - Cucerirea puterii de către masele populare în paralel cu naţionalizarea, exproprierea şi reforma agrară. 

Activitate: ELN este format din mai multe fracţiuni printre care grupările Camilo Torres Restrepo, Jose Antonio Galan şi Domingo Lain Sany. Fracţiunea Simon Bolivar se opune adepţilor liniei dure din ELN. Această organizaţie este parte componentă a Coordonării Naţionale a Gherilelor (CNG) şi a mai recentei organizaţii Gherilele Simon Bolivar.

Tentativele teroriste întreprinse de ELN includ răpiri de persoane, asasinate comise împotriva ofiţerilor, liderilor patronatului, dar şi contra unor ţărani, pentru aceasta ELN apelând la jafuri armate, atacuri de bombe, raiduri împotriva satelor, atacuri asupra secţiilor de poliţie sau asupra patrulelor militare, ocuparea staţiilor de radio sau a redacţiilor unor ziare, atacuri împotriva conductelor petroliere şi facilităţilor petroliere, încercând să lovească în infrastructura economică a Columbiei pentru descurajarea investiţiilor străine.

 

■ Sendero Luminoso (SL) 

Data formării: 1969; Număr de membri: 4000-5000; Cartier general: Peru; Zona de operaţii: Peru; Lideri: Manuel Ruben Abimael Guzman, Julio Cesar Mezzich, Carlota Tello Cutti; Sponsori: necunoscuţi.

Obiective politice: - Stimularea “luptei armate ţărăneşti” - singura capabilă să răstoarne guvernul constituţional şi să instaureze un guvern de stânga, etnic indian; - Atacarea intereselor SUA, precum şi cele “imperialiste” în dorinţa de a elimina influenţa străină din Peru, pentru a forţa guvernul să treacă la măsuri represive. SL a atacat, de asemenea, interesele sovietice şi chineze.

Activitate: Sendero Luminoso este o organizaţie insurgentă extrem de activă şi violentă. Ideologia acestei grupări teroriste este de factură neomaoistă care militează pentru crearea unei baze rurale a insurgenţei, de unde teroriştii să poată ataca oraşele distrugând actualul sistem de guvernământ. SL s-a dezvoltat dintr-o formaţiune extremistă a Partidului Comunist Peruan. Spre deosebire de majoritatea mişcărilor subversive de stânga din America Latină, SL nu pare să aibă legături cu Cuba sau cu alţi sponsori. Spargerile de bănci şi încasarea de taxe revoluţionare constituie sursa principală de autofinanţare. “Taxele de război” par să reprezinte cea mai mare parte a veniturilor organizaţiei.

SL are programe de îndoctrinare extrem de active şi agresive, mai ales în apropierea bazelor sale rurale. Gruparea practică recrutarea adolescenţilor de 12-15 ani, care pot fi transformaţi în luptători fanatici. SL dispune de o structură celulară pentru operaţii teroriste, fiecare celulă având cel puţin un membru femeie.

Principalele ţinte vizate de SL provin din rândul personalului guvernamental, lideri ai asociaţiilor civice sau a formaţiunilor politice afiliate la Alianţa popularrevoluţionară Americană (APRA). 

 

■ Mişcarea Revoluţionară Tupac Amaru (MRTA) 

Data formării: 1983; Număr de membri: 200; Cartier general: necunoscut; Zona de operaţii: în special Peru; Lideri: Ernesto Montes Aliaga; Sponsori: Cuba şi Nicaragua au acordat un sprijin limitat. 

Obiective politice: - Ducerea unei “propagande înarmate” în vederea destabilizării guvernului peruan; - Forţarea retragerii intereselor politice şi economice americane din Peru; - Crearea imaginii MRTA ca grup militant, aliniat la mişcarea marxistă internaţională, în contrast cu teroriştii xenofobi ai grupării Serendo Luminoso. 

Activitate: În ciuda scurtei sale existenţe MRTA s-a dovedit foarte activă, atacarea ţintelor americane, tactica folosită şi modalităţile de acţiune relevând profesionalismul organizaţiei.

Tupac Amaru are ca aliaţi alte grupări teroriste latino-americane ca M-19 din Columbia sau Mişcarea Stângii Revoluţionare din Peru. 

Cea mai impresionantă acţiune a grupului a fost realizată în 1996, când un comando al MRTA a ocupat reşedinţa ambasadorului Japoniei din Lima, reţinând ca ostateci peste 600 de persoane timp de 126 de zile. Acţiunea s-a soldat cu eliberarea ostaticilor, dar şi cu multe victime: 18 morţi (2 ostatici, 2 luptători şi 14 terorişti) şi 25 răniţi din rândul ostaticilor. 

 

Altele organizaţii cu activitate redusă în ultimul deceniu sau care se află în reorganizare:

■ Mişcarea Populară de Eliberare Cinchoneros (MPL) - Data formării: 1980; Zona de operaţii: Honduras; Obiective politice: Urmăreşte răsturnarea guvernului hondurian “care apără interesele imperialiste americane şi a monopolurilor”;

■ Frontul Clara Elizabeth Ramirez (CERF) - Data formării: 1983; Zona de operaţii: San Salvador. 

■ Uniunea Naţională Revoluţionară Guatemaleză (URNG) - Data formării: 1982; Zona de operaţii: Guatemala; Obiective politice: Unificarea tuturor gherilelor şi mişcărilor locale într-o largă coaliţie capabilă să ducă războiul popular revoluţionar.

■ Forţele Populare Revoluţionare Lorenzo Zelaya (FPR-LZ) - Data formării: 1978; Zona de operaţii: Honduras; Obiective politice: Purtarea unui “război contra imperialismului american” şi a aliaţilor acestuia din Honduras.

■ Frontul Patriotic Manuel Rodriguez (FPMR) - Data formării: 1983; Zona de operaţii: Chile; Obiective politice: Răsturnarea regimului cu ajutorul unei campanii teroriste, menită să determine represiunea guvernului şi crearea de sentimente antiguvernamentale în rândul populaţiei şi crearea unui guvern de stânga antiamerican şi cu simpatii procomuniste.

■ Macheteros (Machete Wielders) - Data formării: 1978; Zona de operaţii: Porto Rico; Obiective politice: Crearea sprijinului popular în vederea separării Porto Rico de uniunea nord-americană (Porto Rico este stat component al SUA).

■ Mişcarea Stângii Revoluţionare (MIR) - Data formării: 1965; Zona de operaţii: Chile; Obiective politice: Instaurarea unui regim marxist în Chile;

■ Armata Populară de Eliberare (EPL) - Data formării: 1967; Zona de operaţii: Columbia.

■ Forţele Armate Revoluţionare din Columbia (FARC) - Data formării: 1966; Obiective politice: Răsturnarea regimului actual din Columbia şi instalarea unui guvern de stânga, antiamerican.

■ Frontul Richardo Franco (RFF) - Data formării: 1984; Zona de operaţii: Columbia.

 

Organizaţii teroriste din Asia

 

■ Secta Adevărul Suprem Aum (Aum Supreme Truth) 

Data formării: 1987; Număr de membri: 2000, în Japonia, 40000 de simpatizanţi în întreaga lume; Zona de operaţii: Japonia, Rusia; Cartier general: Tokio; Lideri: Shoko Asahara, Fumihiro Joyu; Alte nume: Aum Shinrikyo; 

Activitate: Secta a fost înregistrată în mod oficial în conformitate cu prevederile Legii cultelor din Japonia şi a candidat la alegerile parlamentare care au avut loc în această ţară în anul 1990. Deviind de la scopul propus iniţial, liderii sectei au desfăşurat o activitate de racolare a unor adepţi care să creadă în sfârşitul iminent al lumii (în anul 2000) şi în începutul celui de-al treilea război mondial, propus Japoniei de către SUA (Armagedon). Pentru aceste motive, în anul 1995, liderii japonezi au scos secta Adevărului Suprem Aum în afara legii. Secta este cunoscută pentru atacurile cu gaz sarin asupra metroului din Tokio, atacuri care au afectat peste 6000 de persoane (1994, 1995), la 6 ani de la ultima acţiune, statisticile medicale consemnând peste 1300 de persoane care au probleme medicale şi psihologice. 

 

■ Chukaku - Ha

Data formării: 1963; Număr de membri: 3000; Cartier general: Japonia; Lideri: Takuji Mukai, Higeo Yamamoni; Alte nume: Fracţiunea nucleului sau Cercul Intermediar; Sponsori: se autofinanţează;

Obiective politice: - Înlăturarea democraţiei constituţionale actuale; - Abolirea monarhiei; - Anularea Tratatului de securitate americano-japonez şi eliminarea prezenţei forţelor SUA din Japonia.

Activitate: Chukaku-Ha este cea mai puternică fracţiune a Noii Stângi japoneze şi a radicalilor de stânga, care însumează 23 de fracţiuni. Oficialităţile nipone estimează, că Noua Stângă dispune de circa 35 000 de membri şi simpatizanţi.

Chukaku-Ha a adoptat ca tactică de acţiune terorismul. Membrii grupării sunt inventivi, folosind dispozitive incendiare cu aprindere întârziată, aruncătoare de flăcări, lansatoare asemănătoare mortierelor. În ciuda profesionalismului tehnic dovedit în timpul atentatelor au rezultat puţine pagube şi victime. Membrii Chukaku-Ha sunt extrem de precauţi, evitând orice manifestare publică, contactele cu străinii fiind sever restricţionate.

Chukaku-Ha îşi concentrează atenţia asupra clădirilor guvernamentale, şantierul noului aeroport din Tokyo, asupra sistemului naţional feroviar, asumându-şi responsabilitatea şi pentru multe atacuri contra facilităţilor americane. Schimbarea tacticii de acţiune şi continua perfecţionare a armamentului folosit reprezintă surse de îngrijorare pentru forţele de securitate nipone.

 

■ Tigrii Eliberatori ai Tamililor (LTTE) 

 Data formării:1972; Număr de membri: 2000; Cartier general: Peninsula Jaffna, Sri Lanka; Zona de operaţii: Sri Lanka; Lideri: Vellupillai Prabhakaran; Alte nume: Tigrii, Tigrii Tamili; Sponsori: în trecut au fost sprijiniţi de statul Tamil Nadu - India. 

Obiective politice: - Crearea unui stat Tamil în nordul şi sudul provinciilor din Sri Lanka; - Sabotarea oricăror negocieri între guvernul srilankez indian şi moderaţii tamili, care să conducă la o înţelegere mutuală în cadrul statului srilankez; - Forţarea retragerii trupelor indiene din Sri Lanka; - Atragerea atenţiei internaţionale asupra asupririi comunităţii tamile din Sri Lanka, concentrându-se pe problema drepturilor omului.

Activitate: Fiind cel mai vechi şi mai activ grup militant tamil, LTTE este singura grupare majoră tamilă care a luptat împotriva Forţei de pace indiene din Sri Lanka.

LTTE şi-a început campania separatistă în 1977 prin mai multe tentative de asasinare a unor politicieni moderaţi tamili. Începând din 1983, LTTE şi-a extins aria de acţiune, trecând la atacarea forţelor de securitate srilankeze, la jefuirea băncilor şi atacuri nediscriminatorii contra oficialităţilor şi populaţiei srilankeze. 

 

■ Noua Armată Populară (NPA) 

Data formării: 1969; Număr de membri: 20000; Cartier general: Manila (Frontul Democrat Naţional), centrul şi nordul insulei Luzon (Partidul Comunist din Filipine - aflat în afara legii); Lideri: Rolando Kintanar şi Benito Tiamzon; Sponsori: necunoscuţi.

Obiective politice: - Înlocuirea regimului actual din Flipine cu un regim comunist; - Consolidarea poziţiilor câştigate în zonele rurale şi obţinerea sprijinului ţăranilor; - Erodarea sprijinului acordat de populaţie prezenţei militare SUA în arhipelag; - Provocarea unor măsuri represive din partea guvernului în lupta contra insurgenţei care să slăbească susţinerea de către populaţie a regimului actual. 

Activitate: NPA este o grupare insurgentă de orientare maoistă reprezentând aripa militară a Partidului Comunist din Filipine, apărut în 1968 şi hotărât să răstoarne regimul politic actual.

În anii care au urmat apariţiei sale, NPA a dus operaţii insurgente în numeroase zone rurale ale ţării. Operaţiile erau adesea conduse de eşaloanele locale sau regionale, urmărindu-se capturarea de armament şi fonduri, precum şi măcinarea forţelor de securitate. Odată cu creşterea numerică, cu sporirea forţei şi a încrederii în sine, NPA a trecut la ducerea unei campanii de intimidare şi terorizare, vizând oficialităţile guvernamentale locale care se opuneau mişcării comuniste. Alte ţinte vizate de NPA erau membrii forţelor de securitate, secţiile locale de poliţie, informatorii şi membrii organelor de presă anticomuniste.

 

■ Mişcarea Sikh

Numeroasele organizaţii Sikh, care acţionează în întreaga lume au produs multe atentate teroriste sângeroase şi violente. Cu toate acestea, informaţiile privind culpabilitatea vreunui grup sikh pentru vreun atentat sau privind infrastructura elementelor teroriste sikh sunt puţine şi contradictorii. Dintre numeroasele grupări teroriste sikh se cunosc date doar despre două dintre acestea: Dal Khalsa şi Regimentul Dashmesh. 

O mişcare puţin numeroasă, dar violentă a apărut în 1981 când Sant Jarnail Sing Bhindranwale a început să militeze pentru fundamentalismul sikh, îndemnând comunitatea sikh din India să facă presiuni asupra guvernului indian în favoarea unui sikh independent. Adepţii lui Bhindranwale au adoptat terorismul ca tactică predilectă. Finanţarea operaţiunilor teroriste se face din cadrul comunităţilor sikh din India şi străinătate. Radicalii sikhi doresc escaladarea tensiunii dintre comunitatea hindusă şi cea sikh din statelele Punjab şi cele învecinate, prin comiterea de atrocităţi şi asasinate. 

 

Alte organizaţii cu activitate redusă în ultimul deceniu sau care se află în reorganizare:

■ Armata Roşie Japoneză (JRA) - Data formării: 1971; Zona de operaţii: Europa de Vest, Orientul Mijlociu, Asia; Obiective politice: Sprijinirea revoluţiei marxist-leniniste mondiale prin comiterea de atentate teroriste şi crearea unei “republici populare” în Japonia.

■ Dal Khalsa - Data formării: 1978; Cartier general: India; Obiective politice: Crearea unui stat sikh independent în provincia Punjab.

■ Regimentul Dashmesh - Data formării: 1982; Zona de operaţii: India; Obiective politice: Constituirea unui stat autonom sikh - Khalistanul.

 

 Organizaţii teroriste din Africa

■ Al-Gama'a al-Islamiyya

Data formării: sfârşitul anilor '70; Număr de membri: necunoscut; Cartier general: Egipt; Zona de operaţii: internaţională (Sudan, Marea Britanie, Afganistan, Austria, Yemen, Etiopia, Egipt); Lideri: Shaykh Umar Abd al-Rahman, Rifa'i Taha Musa, Mustafa Hamza; Alte nume: The Islamic Group; Sponsori: organizaţia Al Qaeda, Iran.

Activitate: grup militarizat care, pe teritoriul Egiptului, desfăşoară acţiuni teroriste împotriva oficialităţilor egiptene, a creştinilor-copţi şi a oponenţilor islamului. În exteriorul ţării, grupul atacă interesele americane şi israeliene. Al-Gama'a al-Islamiyya şi-a asumat responsabilitatea atentatelor de la Luxor (1997) şi a tentativei de asasinat a preşedintelui egiptean Hosni Mubarak (1995).

 

■ Al-Jihad

Data formării: sfârşitul anilor '70; Număr de membri: necunoscut; Cartier general: Egipt; Zona de operaţii: internaţională (Sudan, Marea Britanie, Afganistan, Pakistan, Yemen, Sudan, Liban, Egipt); Alte nume: Egyptian Islamic Jihad, Islamic Jihad, Jihad Group; Sponsori: organizaţia Al Qaeda, Iran.

Activitate: grup extremist aflat în relaţii de strânsă colaborare cu organizaţia condusă de Ossama bin Laden. Pe teritoriul Egiptului desfăşoară acţiuni teroriste împotriva oficialităţilor egiptene şi a diplomaţilor americani. În exteriorul ţării, grupul atacă interesele americane şi israeliene. Al-Jihad şi-a asumat responsabilitatea asasinării preşedintelui egiptean Anwar el-Sadat (1981) sau a bombardării ambasadei egiptene din Islamabad (1995).

 

Alte organizaţii care şi-au încetat activitatea:

■ Congresul Naţional African (ANC) - Data formării: 1912; Lideri: Oliver Tambo şi Nelson Mandela; Obiective politice: - Răsturnarea regimului sud-african şi eliminarea apartheidului; După eliberarea lui Nelson Mandela, organizaţia nu a mai desfăşurat activităţi teroriste. 

 


Organizaţii teroriste din Statele Unite

■ Forţele Armate de Eliberare Naţională (FALN) principalul grup terorist portorican care acţionează pe teritoriul SUA din 1974. 

■ Mişcarea de Eliberare Naţională (MLN) grup separatist care propovăduieşte folosirea violenţei pentru a obţine independenţa teritoriului Porto Rico. 

■ Organizaţia de Voluntari pentru Revoluţia Portoricană (OVRP) 

■ Naţiunea Ariană grup care îşi propune formarea în nord-vestul SUA a unei naţiuni formate numai din albi.

■ Liga de Apărare a Creştinilor Patrioţi

■ Ku Klux Klan (KKK) este cel mai vechi grup terorist din Statele Unite. Structura grupului cuprinde la 8000-10000 de membri.

■ Ordinul (Frăţia sau Frăţia Tăcerii)

■ Partidul Patrioţilor Albi (WPP)

■ Unitatea de Rezistenţă Armată (ARU)

■ Armata de Eliberare a Negrilor (BLA) 

■ Panterele Negre

■ Organizaţia Comunistă 19 Mai (M 19 CO)

■ Naţiunea Islamului (NI)

■ Forţa Tactică Armata Revoluţionară (RATF)

■ Armata Simbioneză de Eliberare (SLA) 

 

NOTE

Situaţia este pusă în evidenţă în cazul bascilor în Spania, catolicilor în Ulster (Irlanda de Nord), a comunităţii Huk în Filipine, armenilor în Turcia, kurzilor în Siria, Iran şi Turcia, croaţilor şi bosniacilor în Iugoslavia.

2 Din această categorie fac parte Brigăzile Roşii (Italia), Wheather Underground (SUA), Forţele Armate de Eliberare FALN (Porto Rico), etc.

3 Este cazul acţiunilor desfăşurate în Haiti, Chile, Rhodesia, Africa de Sud, etc.

4 Situaţia este reprezentată de acţiunile Sioniştilor din Palestina sau a Falangelor Maronite în lupta pentru hegemonie desfăşurată în Liban.

5 Este cazul mişcării Mau-Mau (Kenya), a Armatei Frontului Naţional de Eliberare (Mozambic) sau a unor grupuri indiene care luptau contra coloniştilor britanici.

6 Este cazul reprezentat de mişcarea Biharii (Bangladesh), etnicii chinezi (Indonezia) sau minoritatea Ndebele (Zimbabwe).

7 În acest context, mişcările de gherilă pot fi asimilate grupărilor teroriste datorită activităţilor teroriste desfăşurate de acestea: plasarea bombelor în locuri publice sau obiective guvernamentale, masacrele, răpirile sau deturnările folosite în beneficiul insurgenţilor din Africa şi America Latină.

 8 Brown David şi Merrill Robert, Violent persuassions: the politics and imagery of terrorism, Seattle, Bay Press, 1993, p.28

9 Ioan Maxim, Terorismul – cauze, efecte şi măsuri de combatere, Editura Politică, 1989, p.82

10 De exemplu organizaţiile Ojo per ojo în Guatemala sau Escadronul morţii în Brazilia. Există experţi care nu sunt de acord cu catalogarea terorismului de extremă dreapta ca fenomen aparte, extremismul şi violenţa politică premeditată fiind realităţi care nu ţin cont de culoarea politică. În acest sens se aduc exemple cum ar fi organizaţiile teroriste de extremă stânga de genul Brigăzilor Roşii (Italia), RAF (Germania), Armata Roşie (Japonia), Fracţiunea Armata Roşie, Celulele Revoluţionare, Acţiunea Directă etc. care se dovedesc cu mult mai sângeroase decât multe dintre grupările de extremă dreapta. Multe organizaţii catalogate ca naţionaliste au cunoscut importante derapaje ideologice, în special spre extrema stângă (Frontul Popular de Eliberare a Palestinei, ETA, PIRA sau Frontul Democrat de Eliberare a Palestinei) în timp ce ZANU, Congresul African, Frelimo, Mişcarea Sandinistă, Zapatiştii mexicani sau majoritatea gherilelor sud-americane au avut şi au încă o puternică coloratură de stânga.

11 Paul Wilkinson, Political Terrorism, The MacMillan Press Ltd, Londra, 1974

12 Enciclopedia Universalis, France S.A., 1992.

13 Numai activele bursiere deţinute de cartelurile columbine din Cali şi Medelin sunt evaluate la 10 miliarde de dolari, veniturile din traficul cu petrol se ridică la 2-3 miliarde de dolari/an, valoarea contrabandei cu droguri reprezintă 8% din suma la care se ridică comerţul mondial - 55 miliarde de dolari, traficul cu medicamente reprezintă circa 14 miliarde de dolari/an iar contrabanda cu alte produse aduce venituri cuprinse între 30 şi 90 de miliarde/an. 

14 Gh. Arădăvoaice, D. Iliescu, D. Niţă, Terorism - Antiterorism – Contraterorism, Editura Antet, Bucureşti, 1997, p.25-26. 

15 În această categorie se înscriu grupul 17 Noiembrie (Grecia), GRAPO, IRAULTZA şi ETA (Spania), Action Direct (Franţa), RAF (Germania), ASALA (Armenia), Celulele Comuniste Combatante (Belgia) etc.

16 Cele mai cunoscute exemple de grupuri teroriste transnaţionale sunt reţeaua Al-Qaida, condusă de Ossama bin Laden şi gruparea palestiniană înfiinţată de Abu Nidal, structuri organizatorice asemănătoare având Armata Roşie Japoneză sau Armata Secretă de Eliberare a Armeniei.

17 Situaţia a fost întâlnită în Salvador, Columbia sau este prezentă în cazul ex-Iugoslaviei şi spaţiului ex-sovietic în condiţiile războaielor civile izbucnite după căderea regimurilor comuniste.

18 Iran, Afganistan, Libia, Coreea de Nord şi Irak sunt cele mai cunoscute state sponsorizante ale terorismului. Siria a fost şi ea inclusă în această categorie până la izbucnirea crizei din Golf în 1991, când, preşedintele H. Assad a optat pentru o politică de deschidere spre Vest.

19 Paul Wilkinson, op.cit.

20 Exemplele cele mai relevante sunt: Coreea de Nord, în cazul doborârii avionului sud-coreean în 1987, Afganistanul, prin trimiterea de agenţi în Pakistan în vederea susţinerii unei campanii de atentate, Libia, în cazul doborârii în 1989 a avionului PAN-Am deasupra Scoţiei, etc.

21 Pe lângă ţările deja menţionate, se mai pot da ca exemple: Yemenul de Sud, Ungaria, fosta RDG şi Bulgaria, în aceste cazuri situaţiile în cauză apărând în perioada guvernării comuniste.

22 Ibidem

23 Joint tactics, techiques and procedures for antiterrorism, Joint Pub 3-07, 1998, capitolul II; Gh. Arădăvoaice, D. Iliescu, D. Niţă, op.cit., V. Alexe, Strict secret. Reţele teroriste, Editura Elit, Ploieşti, 1991, p.73, *** Foreign terrorist organizations, USA Department of State, 1999. 

24 În acest cadru pot fi scoase în evidenţă acţiunile desfăşurate în SUA, în 1973, de către Armata Neagră de Eliberare (ANE), un grup violent ce descindea din Panterele Negre, organizaţie teroristă ce lupta contra ordinii înfăptuite de cei din rasa albă, în special poliţişti. Membrii acestui grup nu au fost incluşi în categoria revoluţionarilor cu un program raţional de luptă, aceştia fiind persoane marginalizate care urau societatea şi sistemul. 

O altă organizaţie revoluţionară americană a fost Armata Symbioneză de Eliberare. Organizaţia, autoare a mai multor atentate şi crime, era formată din rebeli evadaţi din închisori, alienaţi mintal etc. 

25 Profilul genului de asasin care a încercat să ameninţe securitatea unor figuri marcante americane, în special a preşedintelui SUA, este conturat şi cunoscut bine astăzi. Persoana în cauză, provine, în general, dintr-o familie dezorganizată, are probleme de inadaptabilitate socială, neîmpliniri afective şi sexuale, a avut lungi perioade de şomaj sau inactivitate. A ucide preşedintele unui stat, a deturna un avion, vanitatea şi orgoliul de a comanda, dorinţa de a schimba destinul unor oameni, reprezintă o atracţie pentru mulţi psihopaţi.

26 Un individ cu un pistol poate captura un avion, poate cere o recompensă importantă după care se retrage sub protecţia ostaticilor. Un alt exemplu în acest sens îl constituie cazul a două persoane americane care au răpit un om de afaceri, cerând o răscumpărare de 700000 de dolari în numele Armatei Revoluţionare Americane (organizaţie fictivă). Asasinarea de către Mafia a unor personalităţi de stat, poliţişti, magistraţi, procurori etc., face parte din acelaşi registru al activităţilor teroriste cu motivaţie criminală, natura teroristă a acestor fenomene fiind dată de caracterul premeditat al folosirii violenţei în scop de intimidare.

27 Exemple relevante în acest sens sunt: Uganda (perioada mareşalului Idi Amin) unde nu exista certitudinea zborurilor regulate ale liniilor internaţionale, străinii nu puteau conta pe protecţie, convenţiile diplomatice nu erau respectate şi uneori nu erau recunoscute, Liberia, Abisinia, unele republici din fosta Uniune Sovietică, Somalia, Angola, Ruanda, Burundi, Liberia sau Sierra Leone – zone care demonstrează că terorismul şi violenţa endemică nu sunt accidentale, ci sunt fenomene cu putere de perpetuare în timp, cu efecte destabilizatoare pentru întregi zone geografice. 

28 Legile războiului interzic uciderea deliberată a civililor, torturarea prizonierilor, folosirea gazelor de luptă, etc. Şi în prezent se poartă discuţii dacă astfel de acţiuni reprezintă acte militare sau acte de terorism (situaţia creată în urma războiului din Iugoslavia). Unele regimuri politice folosesc tehnici de menţinere a ordinii interne care pot fi catalogate ca acte de terorism autorizat (epuraţii, procese publice, tortură, internări masive etc.).

29 Se pot da exemple poliţiştii din Escadroanele negre (Brazilia), care ucideau în afara serviciului, organizaţiile Ojo por Ojo şi Mano Bianco (Guatemala) care ucideau oponenţii regimului fără existenţa vreunei reacţii din partea autorităţilor statului. 

30 Unele organizaţii sunt confruntate cu problema menţinerii disciplinei interne şi a inhibării oricărei tentative de părăsire a grupului. Asemenea activităţi sunt clasate ca terorist-organizaţionale. Pentru a fi efective, membrii grupului sunt pedepsiţi rapid, crud şi vizibil, asasinatele Mafiei sau a altor organizaţii teroriste sau criminale purtând în cazul pedepsirii unor membri feloni, semne distincte şi evidente pentru atenţionare. 

31 Astfel, marea majoritate a acţiunilor de obţinere de sprijin şi suport din partea populaţiei, în cazul Frontului de Eliberare Naţională din Algeria sau a Organizaţiei Pentru Eliberarea Palestinei, s-au bazat pe teroare şi violenţă. Teroriştii îşi justifică acţiunile prin lansarea ideii că fără coerciţie nimeni, inclusiv statul ameninţat, nu ar obţine nimic. 

32 Ţintele terorismului de acest gen sunt în general militarii, poliţiştii, jandarmii, dar şi unele categorii de civili.

33 În 1978 când organizaţia spaniolă ETA (Auzkadi ta Azkatusuna) l-a asasinat pe premierul Luis Carrero Blanco, ţinta o reprezenta de fapt, sistemul politic care refuza autonomia bascilor în Spania. O situaţie similară a existat în Franţa, când OAS (Organisation de l'Armee Secrete) a încercat în mod repetat să-l asasineze pe Charles de Gaulle, aceştia neurmărind să se răzbune pe un om, ci dorind să lovească sistemul juridic francez. 

34 Karl A. Seger, The antiterrorism Handbook : a practical guide to counteraction planning and operations for individuals, businesses, and government, Presidio, New York, 1990, p. 75

